
U INSTITUTU, NIKOME NA PUTU: 
INSTITUTSKI ŽIVOT SVAGDAŠNJI 


Obljetnice institucija, kao i obljetnice uopće, prigode su u kojima se 
sažimaju rad i postignuća djelatnika u minulome razdoblju. U takvim se 
okolnostima obično iznosi povijest institucije koja po svojim žanrovskim 
osobinama podsjeća na biografiju pojedinca. Takav tip pripovjednog 
diskurza najčešće je obilježen svečarskim i ozbiljnim tonom kojim se 
institucija konstituira i određuje u odnosu na društveno okruženje. Priča 
o životu institucije, kao i priča o životu pojedinca, konstruira se kao 
prihvatljiv model za javnost kojim se potvrđuje legitimitet institucije, 
njezina svrha i cilj te zadaci. 

No, kao što u životu pojedinca postoji javni i privatni život, tako i 
ova naša znanstvena institucija ima javni lik predočen znanstvenim 
publikacijama, simpozijima i kongresima, rukopisnim zbirkama i drugim 
različitim djelatnostima kao što su biblioteka i dokumentacija ili 
tajništvo i računovodstvo, koje nisu vezane uz pisanje stručnih i 
znanstvenih tekstova, ali bez čije se potpore ti tekstovi ne bi mogli 
napisati niti bi Institut mogao djelovati. Druga strana priče, "privatni" 
život Instituta, najčešće je prekriven znanstvenom i javnom djelatnošću. 


Uz pedesetu je obljeinicu Instituta za etnologiju i folkloristiku 
Aleksandra Muraj potakla kolege na skupljanje priloga vezanih uz rad 
Instituta, uz neformalne i anegdotalne situacije koje se preskaču u 
službenim radovima i izještajima, a kojih smo svi mi sudionicima. Sama 
ideja objedinila je tri područja istraživanja zastupljena u radu 
institutskih suradnika: istraživanje kulture svakidašnjice, usmene 
kulture i smjehovne kulture. Anegdote koje su A. Muraj potaknule, 
donosimo kao uvodne: 


U prvim danima Instituta, uz malobrojne zaposlene stručnjake, 
hodnik i sobe punili su i radnici, uređujući prostor buduće 

koncentracije znanstvenosti. Bili su tu danima. Pri kraju 
obavljena posla, neki je radnik prišao direktoru i povjerljivo mu 
odao: Vaši ljudi su jako dobri i pristojni, ali, znate, oni vam ništ ne 
delaju. Oni samo čitaju. 


U vrijeme ravnateljsiva Zorana Palčoka pisali su se dnevni 
izvještaji. Suradnici su u izvještajima opisivali dnevni uradak. 
Praksa dnevnog izvještavanja ukinuta je nakon 
autoreferencijalnog izvještaja Nikole Bonifačića Rožina. U njemu 


je pisalo: "Danas sam napisao dnevni izvještaj." 


Suradnicima, sadašnjim i bivšim, obratili smo se pozivom na 
suradnju. Mnogi su dali svoje priloge, te im ovom prigodom: 
zahvaljujemo. Ti su prilozi neuobičajeni za znanstvene publikacije, no 
vrijednost dobivaju kao dokumenti u kojima su zabilježeni "marginalni" 
aspekti djelatnosti Instituta odišući institutskim i uopće društvenim 
ozračjem vremena. 


U  pristiglim prilozima  prepleće se mreža — anegdotalnih 
dogodovština vezanih uz terenski rad, sudjelovanje na znanstvenim 
skupovima, neformalna druženja i uz radne obveze te osobne odnose 
kolega zaposlenih u Institutu. Neke se anegdote ponavljaju u prilozima 
različitih autora. Ostavili smo ih jer svatko ima pravo na svoju priču. Uz 
autorske priloge, u ovome se bloku nalazi i jedan prilog koji je nastao iz 
zabilješki uz službene terenske izvještaje, a drugi je prilagođeni tekst 
intervjua. U Institutu smo pronašli i prigodnu poeziju suradnika, iz koje 
donosimo izbor. Iskoristili smo i razglednice koje godinama pristižu u 
Zvonimirovu 17. 


Zbog raznorodnosti građe kojom raspolažemo i načina na koji smo 
je prikupili, prilozi nisu ujednačeni niti koncepcijski jedinstveni. Katkad 
je bilo teško inzistirati na datiranju događaja, jer su se prepričavanjem 
utopili u pedesetogodišnjoj povijesti. Uredništvo je napisalo kraće uvode 
o autorima priloga. Nismo brisali autorske napomene i komentare niti 
smo mijenjali leksik i oslovljavanja. Na posljetku, različit karakter 
priloga i raspoloženja u njima upravo i govori o različitim 
svjetonazorima i osobnostima onih koji su djelovali ili djeluju pod istim, 
ravnim institutskim krovom. 


Valentina Gulin & Vilko Endstrasser 

VILKO ENDSTRA SSER 
[priredio] 


S ONU STRANU OGLEDALA — DELORKOVI 
PUTNI ZAPISI 


Pjesnik i folklorist Olinko Delorko radio je u Institutu od 1950. do 1975. 
godine. Zahvaljujući njegovom  skupljačkom radu i  znalačkim 
antologijama hrvatska je usmena poezija (posebno lirska) stala uz bok tzv. 
umjetničkoj, pisanoj književnosti. U ovom prilogu izdvojeni su pjesnikovi 
komentari uz službene izvještaje u rukopisnim zbirkama koje se čuvaju u 
dokumentaciji Instituta. 


Dodir s usmenim "narodnim" umjetničkim ostvarenjima u današnje je 
doba najčešće posredovan nekim suvremenim komunikacijskim medijem. 
Verbalne folklorne oblike obično nalazimo kao knjige, kao zbirke 
pjesama, pripovijedaka ili nekih drugih usmenoknjiževnih žanrova, 
“popraćene znanstvenim studijama ili stručim komentarima. Susrećemo se 
s obrađenim (transkribiranim, redigiranim, kolacioniranim, kritički 
protumačenim), gotovo danim oblicima kao estetskim više ili manje 
uspjelim tvorevinama. Spektar doživljaja koji prati usmeno stvaralaštvo 
u izvedbi time se svodi samo na pisani tekst. Doduše, uz tekst dobivamo i 
važne obavijesti o porijeklu, kazivačima, tematskim cjelinama i druge 
slične podatke vezane uglavnom uz probleme i interese folklorističke, 
književnoteorijske, filološke ili lingvističke struke. 

Javnosti su time barem dostupne mnogobrojne zbirke, antologije ili 
studije koje sadrže ili u kojima se analiziraju različiti oblici usmenog 
stvaralaštva. No vjerojatno se u svim institutima i sličnim institucijama 
širom svijeta krije građa koja nije priređena za publiciranje, već je u 
obliku rukopisnih zbirki pohranjena u arhivima. 

Rukopisne su zbirke način skupljačkoga rada kojim se žele 
zabilježiti i sačuvati različiti oblici života i znanja zajednice. One su 

izvor građe za zaključivanje o kulturi zajednice. No u njima možemo 
naći i ono čega u izdanjima priređenima za objavljivanje uglavnom 
nema. Rijetki su istraživači opisivali uvjete u kojima su građu bilježili. 
Tih opisa nema u znanstvenim studijama, usredotočenima na strukture 
ponašanja, narativne strukture, diskurze, metadiskurze ili na druge 
slične teme i probleme suvremenih humanističkih znanosti. 


Listajući rukopisne zbirke Olinka Delorka nisam pozornost 
obraćao na građu skupljenu u njima, nego na izvještaje i popratne riječi 
koji su uz nju priloženi. Delorkovi su izvještaji zanimljivi upravo stoga 
što je opisao okolnosti u kojima je radio i skupljao građu, zabilježio 
. ponašanje kazivača i probleme s kojima se suočavao radeći s njima te 
zapisao osobne, često ironijske, pa i cinične komentare o terenskim 
situacijama, ponegdje obojene crnim humorom. Na neki nas način 
njegovi izvještaji vode na drugu stranu ogledala. 

Izvještaji koje sam obradio pisani su tijekom pedesetih i početom 
šezdesetih godina ovoga dvadesetoga stoljeća, a na neki način samo 
“ njihovo postojanje pokazuje u ono doba raširenu vjeru da se život može i 
treba u potpunosti administrativno regulirati. 

Izvještaj je time promaknut u administrativni žanr koji cjelokupan 
iskustveni doživljaj reducira na suhi opis niza funkcionalnih aktivnosti, 
potvrdu obavljene djelatnosti. To je omiljeni birokratski oblik 
komunikacije u kojemu su djelatnici Instituta za etnologiju i folkloristiku 
morali iskušavati svoje spisateljsko umijeće. 


Već se i u formulnom uvodu izvještaja, koji snažno asocira na ' 
atmosferu kafkijansko g svijeta, nazire cinični odmak autora: 


Prema nalogu druga direktora Instituta za narodnu umjetnost u 
Zagrebu br. 474 od 24.VII. ov.g., a i prema donekle približno 
zasnovanom planu, krenuo sam 30. VII ov.g. u 7,15 sati vlakom s 
drugom Živkom Kljakovićem iz Zagreba i stigao u 13 sati na Rijeku 


(Delorko IEF rkp 166). 


Kolizija suhoće terenskog izvještaja i podataka o zdravstvenom stanju 
kazivača proizvodi učinak komičnosti ili je puna crnog humora: 


25.V. Započeo radom u Čelopecima (zaselak Rovanje). U ovom 
zaselku naišao na djelomično "šlagiranu" staricu Katu G. rod. K, 
jednu od najvrsnijih kazivačica narod. pjesama i u Župi i u Rijeci 
dubrovačkoj. Radio od 9 sati - 18 1/2 sati (Delorko IEF rkp 391). 


U Prozoru sam radio 25. VI. od 8 sati do 19, 30 sati. U tom selu je 
prošle zime bio priličan pomor staraca, tako da se broj mojih 

kazivača znatno smanjio. Pa ipak rezultati rada u tom selu nisu 


bili loši (Delorko IEF rkp 228). 


Poteškoće s kojima se folklorist susreće na terenu zabilježene su kao 
anegdote: 


Dragocjene podatke glede rada u Župi dubrovačkoj dobili smo u 
Zavodu za školstvo od drugova koji su u tom zavodu namješteni i 
koji često odlaze na teren. Od njih smo doznali i da ćemo se na 
ovom terenu moći od prevoznih sredstava služiti samo "gosparom 
Tabanovićem" što znači vlastitim nogama odnosno pješačenjem 


(Delorko IEF rkp 391). 


Prema nalogu druga direktora Instituta za narodnu umjetnost u 
Zagrebu broj 609 od 4.X.1954., krenuo sam vlakom 6.X.1954. u 
7,50 sati. Sa mnom je bio drug Živko Kljaković. U Vrgin Most smo 
stigli oko 11 sati. U Vrgin Mostu nismo mogli naći prenoćište, jer 
iako Vrgin Most ima novo sagrađeni hotel, u njemu su sve sobe 
zauzete, i to od namještenika, koji još nemaju stana. Tako da na 
pr. u jednoj hotelskoj sobi stanuje obitelj od pet članova. U kotaru 
su nas savjetovali da pođemo u Topusko, gdje ćemo vrlo lako naći 
konačište, a usto da će nam u Topuskom i veze s okolnim selima 
biti lakše nego u Vrgin Mostu. Kad smo došli u Topusko istoga dana 
oko 17 sati tako jei bilo (Delorko TEF rkp169). 


Najčešći su problemi s kazivačima u opisu kojih Delorkov smisao za 
detalj često proizvodi crnohumorni učinak: 


Od kazivačica na ovom terenskom radu posebno je bila zanimljiva 
Š. Matija rod. C. iz Solina, koja mi je kazala slabo povezanu, 
rastrganu pjesmu, koja počinje stihom "Sanak snila Osava 
kraljica". Dok mi je kazivala ovu pjesmu, a i još jednu, koju nisam 
nikako mogao zapisati, njoj se neprekidno tresla donja vilica, 
uslijed čega su joj se stihovi s naporom odvijali. Izgleda, da joj se 
vilica tresla od straha i uzbudenja, šta me je moram priznati na 
nekoliko mjesta toliko smetalo, da sam morao prekinuti s radom. 
Utoliko više za tim žalim što izgleda, da je starica znala mnogo 
narodnih pjesama. 

Zanimljiv je bio i kazivač Š. Ante, starac iz Brgulja (Molat), 
koji mi je kazao četiri narodne pjesme, a onda naglo prestao, da mi 
govori dalje. I njegov repertoire izgleda da je bio veoma bogat, jer 
su mi ukućani pričali, da on po "cili dan samo govori pisme". Zašto 
ih nije htio meni dalje da govori, nisam mogao odgonetnuti ' 


(Delorko IEF rkp166). 

Stekao sam dojam, da P. zna mnogo više pjesama, nego ih je meni 
kazao, ali da ih zaboravlja, a kad ih kazuje, da se žuri, pa zbog 
toga griješi. Usto je i nestrpljiv. Kada ga na pojedinim mjestima 
izda sjećanje on prelazi u prozu. Iz te proze sam ga onda ja morao 
izvlačiti (Delorko IEF rkp 69). 


Inače u tom selu u zadruzi je bilo prilično djevojaka, mnoga od 
njih nije htjela da mi kazuje nikakvih pjesama, jer im je bilo 
neugodno, naime stidjele su se. Njihov otpor, a naročito jedne 
starije žene među njima, po imenu Ande K., bio je takav, da ju je 
jedan zadrugar, misleći da njegov glas neće doprijeti do mene, 
ukorio slijedećim riječima: "Pa šta mu ne kažeš barem nešto, ta 
mora i on od nečega živjeti." (Delorko IEF rkp 44). 


Velika je šteta da mi Ane S. pjesmu pod br. 17, istina dosta dugu, 
nije dovršila. Među ostalim razlog je tome bio i taj, što je starici 
bilo smiješno, s kojom sam sve brzinom, a na svoj način i 
"halapljivošću", hvatao olovkom na papiru svaki od nje izgovoreni 
stih. A možda ju je u predavanju tih pjesama sprečavao i njezin 
ljubomorni sin - guslar. Svakako poslije građe što mi ju je ujutro 
dne. 27. V kazala, a što se pod njezinim imenom i prezimenom 
nalazi u zbirci, nije mi htjela više ništa reći. Iz njenih riječi, koje 
su bile dosta uvijeno kazane, razabrao sam da ona misli kako ću 
pjesme koje mi je ona odrecitirala izvoditi na jednom od radija — 
— bilo dubrovačkom, bilo zagrebačkom — i na njima (tj. 
pjesmama) zaraditi novaca. (bilješka: Nazočnost Stepanovljeva 
magnetofona još ju je više u to uvjerila.) 

Kad je Stjepan Stepanov, muzikolog, namještenik Instituta, 
ušao s dva mlada Amerikanca u kuću Mare Ž. rod. K., u Rožatu, 
onda je Mare sva zdvojna uskliknula: "Ajme meni, ovo je sve 
meštrinja kriva!" (bilješka: meštrinja = učiteljica) (Delorko IEF 
rkp 391). 


Nevolja je bila u Primoštenu u tome što tri najistaknutija kazivača, 
mahom žene, bijahu nepodesne za rad; jedna zbog gluhoće, druga 
zbog pijanstva, a treća zbog svoje odbojne ćudi (sakrila se u kuću i 
dobro zatvorila vrata, kad nas je vidjela). 

Za Matiju P. sam bio rekao, da je vesela starica. Njezin smisao 
za šalu ispoljio se i u riječima s kojima me dočekala, kad sam je 
prvi put posjetio. Videći me rekla je, da zna otkuda sam došao, pa 
kad sam zapitao, da 'mi kaže oikuda, ona mi je doslovno: 
odgovorila: "Iz crne drage!" Mislila je dakako pritom na žensko 

spolovilo. Poslije me je za vrijeme rada upitala nekoliko puta, 
svida li mi se, i hoću li je uzeti za ženu. 
Inače gluha Vana H. rođ. P. mi je rekla, dok se odmarala 
između pojedinih stihova: "Ovde su meni mrtvi zakopani" i 
pokazala mi pritom na svoje srce. 
Žene i u Kaprijama i u Žirju svojim ustrojstvom sliče 
Amazonkama, ali i svojim radom. Smatraju ih boljim ribarima od 


muškaraca. Svaka "trata" ima ih barem polovicu (Delorko IEF rkp 


310). 


Rad s Lucom V., koja mi je kazala dvije najljepše pjesme ove 
zbirke, nije u početku tekao glatko. Kad sam prvi put k njoj došao 
u pratnji direktora Osnovne škole Mirka M., našao sam je 
neraspoloženu. Glavu je imala omotanu rupcem. Što se tiče 
pjesama rekla mi je, da ih je znala, dok joj krv nije udarila na nos, 
ali otkad joj je udarila, da nezna više ni jednu. "Ko manita sam" - 
— kazala mi je. 

Dobar poznavaoc pjesama, ali samo njihovih tekstova, bio je 
Petar V. iz Pedlja, pa ipak je sve kazivače u Donjoj Stupnici 
vrsnoćom pjesama, koje mi je znala reproducirati natkrilila već 
spomenuta Milka P. iz Gvozdanskog. Samo mi ih nažalost za 
vrijeme drugog posjeta nije htjela više dalje kazivati, bojeći se 
svoga muža. To mi je kazala učiteljica Ana K. 

Ta Boja M. bila je postarija žena, ali me je uputila na neku 
Ljubicu R., samo Ljubica se bila sakrila iza plota vlastite bašče, 
kad joj je kazao dak, koji me je vodio, šta od nje tražimo. Usto se 
ljutila na Boju M., što je rekla za nju da zna pjesme. Boja R., 
također starija žena, kao i Ljubica, rekla mi je da se u njihovu selu 
t.j. Rujevcu ne pjevaju nikakve pjesme, a najmanje da ih pjevaju 
žene. Za njih čim se udaju prestaju sve pjesme. To mi je potvrdila i 
njezina kći, još mlada djevojka, Boja R. Ni ona nije znala ni jedne 
pjesme (Delorko IEF rkp 324). 


"Bećarske" pjesme Josipa C. iz Švice pokazuju, kako su škrti 
rezultati, kad se radi s pijanim pjevačem u seoskoj krčmi. Slično 
iskustvo sam imao pred nekoliko godina iu okolici Poreča, također 
s jednim pijanim pjevačem u približno istom ambijentu (Delorko 
IEF rkp 228). ' 


Zanimljiva je bila i stara usidjelica Š. Jerka ("Rica"), ali ona mi je 
teškom mukom kazala nekoliko pjesama i to samo u fragmentima, 
osim jedne. Nije bila nimalo ljubazna sa mnom. Dočekala me vrlo 


grubo, unaprijed tvrdeći da ne zna ništa, a usto se tužila da je i 

glava boli. Morao sam je ponovo posjetiti. Velika šteta, da se 
nikako nije htjela pomiriti s tim da mi kazuje narodne pjesme, a i 
ono što mi je kazala, kazivala mi je gotovo bijesna da to mora 
činiti. ; 

Nepokorna kazivačica bila je i neka stara žena u Zlarinu, koju 
zovu Nonovica. Ona mi je kazala kad sam je prvi put posjetio 
jednu pjesmu. Drugi put me je dočekala vrlo neprijazno, čak je 
počela i vikati na me. Razlog zašto mi nije htjela kazivati pjesme 
očito leži u njezinoj nevoljnoj ćudi, kako su mi rekli mještani, ali i 
u tome što je ona mislila, da će joj se mještani poslije rugati ako mi 


nešto kaže (Delorko IEF rkp 202). 


Velik broj pjesama i vrlo dobrih po kakvoći kao što su i one koje 
zna ili je znala Luce B. znade i Ane Đ. relativno mlada žena a što 
je najvažnije dobro uščuvana. Njezin je muž slijepac. Arbanaškog 
je porijekla (otac mu se doselio iz Albanije) ali to ga ne priječi da u 
isto vrijeme ne bude veoma gorljiv Hrvat kao što su, usput budi 
rečeno, svi stanovnici Konavala s kojima sam za vrijeme ovog 
putovanja došao u dodir. 

Priča se da je Ane pošla za svog muža ne znajući da je slijep 
(njega su navodno za vrijeme svatova zamaskirali velikim crnim 
naočalima protiv sunca). Sad kako bilo da bilo, Ane se svome mužu 
u svemu pokorava i za sve pita njega pa ga je tako pitala i hoće li 
meni koju pjesmu kazati ili neće. A on opet nema ništa od usrdne 
blage ponizne ćudi slijepaca koja je često pomiješana s tugom nego 
je više siledžija, goropadnik ili možda oštrim glasom i muškim 
ponosnim držanjem skriva mekoću svoje ojađene duše (nije od 
rođenja slijep nego je vid izgubio u djetinstvu). 

Dok mi je Jele G. u Dubravcu kazivala pjesme bila je nastala 
oko nas buka pa ja nisam ništa čuo a ona je na to uskliknula: "U 
mlinu gusle ne trebaju!" (Delorko IEF rkp 381). 


U današnje doba osnaženog nacionalnog i regionalnog identiteta u 
Hrvatskoj duhovite su dvije onodobne anegdote: 


Pijana Šime P. rod. B. odgovorila mi je, kad sam je pitao, da li zna 
pjesmu, koja počinje stihom: "Piše knjigu kralju Unkašine", da je 
to "rišćanska pisma", pa da šta će mi. Kad sam je zapitao, da li su i 
pjesme o Kraljeviću Marku "rišćanske", ona mi je rekla da nisu, jer 
da je Kraljević Marko bio dalmatinski junak, koji da je "živija nidi 
niže Trogira" (Delorko IEF rkp 310). 

Što se tiče narodne svijesti u ovim krajevima [u Poreštini, nap. 
V.E.], ona je neuporedivo bolje uščuvana nego u Bujštini. I ovdje 
se istina može naići na ljude, koji skrivaju pod plaštem bezbojne 
"istrijanštine' svoje nacionalno opredjeljenje, ali ipak u znatno 
manjem broju. Takve ljude je vrlo lijepo karakterizirao još za 
vrijeme austro-ugarske vlasti djed Milke  Ž.,  nesvršene 
preparandistkinje, rođene 1899. god. u Medulinu, koja mi je u vezi 
s time pričala slijedeće: Kad bi koji Istranin rekao za sebe mome 
djedu, koji je bio narodnjak, veliki Hrvat, da on nije ni Hrvat ni 
Talijan nego samo Istranin, moj djed bi mu odgovorio: "Istrijan je i 


moj tovar, jer se zlega u Pomeru." (Delorko IEF rkp 69). 
U kontekstu folklora očituju se i muško-ženski odnosi: 


Opće je uvjerenje u Tkonu, da narodne pjesme znadu više 
muškarci nego žene. A kako smo vidjeli tako se misli i u Kukljici. 
Samo u Kali su mi rekli da i jedna žena zna narodnih pjesama 
(Stošica R.). I čak da je izvrsna u njihovu reproduciranju. U 
Tkonu mi još rekoše, da žene znaju samo "kanćolice" (pjesme od 
dva tri stiha). 

Da žene nisu toliko "ugledne", što se tiče poznavanja narodnih 
pjesama, pokazuje i građa, koju prilažem, a u kojoj začudo među 
kazivačima, nema ni jedne žene, što mi se dosad ni na jednom mom 
putu ovakve vrste nije dogodilo, a najmanje na otocima srednje i 
sjeverne Dalmacije. Prekratko sam bio u svakom od ovih mjesta, a 
da bih mogao utvrditi u tom pogledu stvarno stanje stvari. Ili su mi 
u ovom slučaju dali lažnu sliku muškarci, koji su me upućivali 
kome da se obratim radi pjesama, pa izdizali sebe, a podcjenjivali 


žene?! (Delorko IEF rkp 300). 


Dok pišem, u vezi s Matijom P., općenito o ženama kao kazivačima 
nar. pjesama, dobro je da u ovoj Popratnoj riječi donesem i 
mišljenje Mate D., islužena mornara, danas ribara jastoga i inače 
izvrsnog poznavača hrvatskog pjesničkog folklora, koji mi je 
kazao, kad sam hvalio žene, koje tako dobro znadu naše davne 
pjesme: "One bi slušale ča mi pivamo, pa bi onda te pisme raznosile 


u gore" (Delorko IEF rkp 310). 


Delorkovo iskustvo o tome tko je pamtio i prenosio narodne pjesme 


sasvim je drukčije: 


U Konavlima sam našao mnogo građe. Kao i u ostalim krajevima 
gdje žive Hrvati i u Konavlima su nosioci najvećeg dijela narodne 

poezije žene. Da njih nije bilo vrijednost a i opseg ove građe bio bi 
znatno manji (Delorko IEF rkp 381). 


Osobito je zanimljiv odnos kazivača prema kazivanome ili pjevanome, 
komentiranje teksta pokretom ili dodatnim objašnjenjem koje nije 


sadržano u zapisu: 


Među kazivačima pripovijedaka moram: posebno istaknuti J. 
Antoniju, rođenu K. iz Montrinja, zaselka Kaštela Venere. Ona se 
jedina znala unositi u tekst svojih priča s istinskim ganućem, 
pokazujući to i namigivanjem lijevog oka i upozorenjima na ono što 
će doći, a što ja od napetosti same radnje neću moći dočekati 


(Delorko IEF rkp 86). 


Prva od tih dviju pjesama osim što je skadno izrađena ima i 
vanredan završetak, a drugoj sva žalost nastaje iz društvene 
konvencije, po kojoj se djevojka, pa makar bila i žena onoga s 
kojim se mora ljubiti postavši njegova posestrima, to više ne može. 
Kako se nekad držalo do tog pokazuje pjesma koju mi je Luca V. i 
kazala samo da to ilustrira, pritom uzdahnuvši: "Nije nekad bilo ko 
danas, kad niko ne drži ni do čega. Gdje bi danas tako tuđinac 
pratio djevojku kroz šumu, kad bi i s domaćim slabo prošla" 
(Delorko IEF rkp 324). 


Kad mi je Kate T. rođ. M. recitirala pjesmu, pa kad je došla do 
stihova u kojima Djevica Marija dozna od "meštra" (majstora) da 
će na jednom od pripremljenih križeva biti raspet i njezin sin i to 
između dvaju "lupeza", zastala je, proplakala, a onda mi je sva 
uzbuđena rekla: "Šve mi srsi gredu po tilu, gospodine! Ajme jadna 
majka to dozivit!" 

Moram kazati nekoliko riječi i o skupini starih žena u 
Podšiplju, koje su bile prisutne dok mi je Perina S., 71. god. stara, 
kazivala svoje pjesme. Medu njima se jedna — dok še Perina 
spremala da mi odrecitira novu — najednom javila s pjesmom koja 
pjeva o Kristovu izdajniku Judi. Poslije nego mi ju je kazala, nije 
htjela da čuje o tome da bih ja uz tu pjesmu zapisao njezino ime i 
prezime, godinu rođenja itd. Tako je pjesma ostala u zbirci bez 
imena i prezimena kazivača kao i ostalih nužnih podataka. Slično 
mi se dogodilo i u Rogačiću kad mi je jedan od ribara naglo 
odrecitirao pjesmu i nije htio nikako da mi kaže ni svoje ime ni 
svoje prezime, tvrdeći da ja nemam pravo na to kad je on osobno 
nije spjevao. "Pivala se, to, to je sve ca znam. A pitaj Gospu ki ju je 
spiva!" (Delorko IEF rkp 392). 

Zbog čega je inače pjesma s motivom prejake junakove žeđi tako 
raširena na otocima srednje Dalmacije, ne bih znao za sada reći. 
Zanimljivo je, kako je to pokušao protumačiti ribar Dragutin B. 
(rod. 1904.), dok sam se vozio iz Kukljice u Kali s njim i još nekim 
ribarima na brodu ribarske zadruge. 

- Ja mislim zato, jer mi Dalmatinci liti najviše žednimo, pa nan 
je draga pisma, koja o tome piva. 

A drugi ribar, kome za ime nisam doznao, nadodao je nudeći 
me vinom iz velike bukare: 

- Onda posli take pisme bolje pijemo. Kušajte i vi. 

Ribar B. Dragutin, koga sam već spomenuo, kao i njegov drug, 
kome nisam doznao za ime, kazali su mi za vrijeme vožnje na 
brodu od Kukljice do Kali, da se narodne pjesme mnogo pjevaju 
Pri ribanju i to naročito one iz Kačića. Oni smatraju, da je iz 
Kačićeva "Razgovora" i pjesma s motivom druge balade, koja je 
bila cilj, uz druge već spomenute pjesme, ovog mog naučnog puta. 
Prema tome izgleda, da se i u Kukljici pojam narodne pjesme 
poklapa s imenom Kačića (Delorko IEF rkp 300). 


Kada sam u Mihanićima pitao u obitelji Bože R. zašto u kući drže 
gusle kad u njih nitko od ukućana ne svira, odgovorili su mi: 
"Držimo ih u kući zato da gost kad dođe može zagunditi. Mi ne 
znamo gunditi' Budući da gotovo u svim selima Konavala ima 
gusala a svirača daleko manje, moglo bi se zaključiti da su gusle u 
njih ono što je klavir u građanskim kućama: predmet kućnog 
ukrasa ali i stanovite muzičke kulture (Delorko IEF rkp 381). 


I za kraj izjava koja, koliko se god to čudnim i apsurdnim činilo, otvara 
folkloristici vraški nove perspektive: 


Kako folklor u ovom kraju kao i inače izumire, pjesme koje od njih 
tražimo, ne žive više s njima. Teškom mukom ih oni izvlače iz 
svoga oslabljenog sjećanja. Svi njihovi odgovori mogli bi se 
formulirati u ovaj: Ko vrag to više pamti! (Delorko IEF rkp183). 

Delorko IEF rkp 44 = Olinko Delorko: Narodne pjesme kotara Pakrac. 
Rukopisna zbirka br. 44., 1951. 


Delorko IEF rkp 69 = Olinko Delorko: Narodne pjesme i običaji iz kotara Pula i 
Poreč. Rukopisna zbirka br. 69., 1952. 


Delorko IEF rkp 86 = Olinko Delorko: Narodne pjesme, priče i predaje kotara 
Buje. Rukopisna zbirka br. 86., 1952. 


Delorko IEF rkp 166 = Olinko Delorko: Narodne pjesme s nekih zadarskih 
otoka. Rukopisna zbirka br. 166., 1954. 


Delorko IEF rkp 169 = Olinko Delorko: Narodne pjesme iz okolice Topuskog. 
Rukopisna zbirka br. 169., 1954. 


Delorko IEF rkp 183 = Olinko Delorko: Folklorna građa iz Like (okolica 
Gospića i Ličkog Osika). Rukopisna zbirka br. 183., 1955. 

Delorko IEF rkp 202 = Olinko Delorko: Narodne pjesme s nekih šibenskih otoka 
(Zlarin i Murter). Rukopisna zbirka br. 202., 1955. 

Delorko IEF rkp 228 = Olinko Delorko: Narodne pjesme iz okolice Otočca 
(Lika). Rukopisna zbirka br. 228., 1956. 

Delorko IEF rkp 300 = Olinko Delorko: Narodne pjesme s otoka Ugljana i 
Pašmana. Rukopisna zbirka br. 300., 1957. 


Delorko IEF rkp 310 = Olinko Delorko: Narodne pjesme s nekih šibenskih otoka 
(Prvić, Kaprije, Žirje i Primošten). Rukopisna zbirka br. 310., 1957. i 
1958. 


Delorko IEF rkp 324 = Olinko Delorko: Narodne pjesme iz okolice Dvora na 
Uni. Rukopisna zbirka br. 324., 1959. 


Delorko IEF rkp 381 = Olinko Delorko: Narodne pjesme iz Konavala. 
Rukopisna zbirka br.381., 1961. 


Delorko IEF rkp 391 = Olinko Delorko: Narodne pjesme iz Župe i Rijeke 
dubrovačke. Rukopisna zbirka br. 391., 1962. 


Delorko IEF rkp 392 = Olinko Delorko: Narodne pjesme otoka Visa. Rukopisna 
zbirka br. 392., 1962. 

MAJA BOŠKOVIĆ-STULLI 


INSTITUTSKA DAVNA MITSKA PROŠLOST 


Maja Bošković-Stulli, folkloristica, bila je zaposlena u Institutu 0d1952. 
do 1979. godine, uz to dugogodišnja ravnateljica, a nakon umirovljenja i 
dalje je aktivna na domaćoj i stranoj znanstvenoj sceni. Sudjelujući na 
brojnim zrianstvenim skupovima, istražujući na terenu i radeći u 
Institutu, doživjela je mnogobrojne situacije anegdotalne prirode i okupila 
ih u pisanom prilogu kojim se odazvala na naš poziv. 


O davnim danima našeg Instituta slučajno sam već prije pisala: u članku 
"Pričanja o životu (Iz problematike suvremenih usmenoknjiževnih vrsta)" 
(Usmeno pjesništvo u obzorju književnosti, Zagreb, 1984.) opisala sam 
naše razgovore uz kavu u nekim davnim danima, posebice o pričama 
Olinka Delorka i Zorana Palčoka. Mogu tim davnim domjencima još 
ponešto dodati. Drukčije od Palčoka i Delorka, pun viceva bio je pokojni 
Stjepan Stepanov muzikolog: pričao je uvijek s krajnje ozbiljnim licem. 
Rekao nam je da ima bilježnicu u koju zapisuje viceve, no to se tada još 
nije smatralo folklorom i tko zna što je bilo s tom tekom. 

Sjajno je pričao, čak i glumio ono što priča, danas također pokojni, 
slikar Živko Kljaković. Pričao je ponajviše o prošlosti u Splitu, ali 
drukčije od Delorka. Imitirao je davne splitske originale, primjerice 
smiješnu i tragičnu Đovaninu Kokolu (o kojoj je poslije pisao Miljenko 
Smoje, a čini mi se, ako se dobro sjećam i Enzo Bettiza u Egzilu.). 

Živko i Olinko išli su obično zajedno na teren i vraćali se puni 
smiješnih priča jedan o drugome. Živko je komično opisivao Olinkove 
poetske zanose nekim običnim banalnostima (otprilike u stilu kao u 
Heineovoj pjesmi Das Frdulein stand am Meere). Nije čudo što Živkov 
sin, glumac i režiser Vanča Kljaković, ima izrazit smisao za smiješno. 
Situacijama kakve je prikazivao Živko odgovara donekle i ova: Nekoliko 
kolega prolazilo je kroz šumicu, čini mi se u Istri. Olinko u jednom 

trenutku zastane zadivljen šuškanjem nekih nevidljivih životinja i 
pijevom ptičica, želi ih oslušnuti, a Lelja Taš (kolegica koja se u Institutu 
bavila plesom prije Ivančana, a zatim se udala za muzikologa Švicarca) 


otrijezni ga ovako: 
Ma znaš šta je to, ono ti se tam dvoje taflaju. 


Olinko je imao dovoljno smisla za humor da to sam pripovijeda. 


Ivan Ivančan izvrsno je pričao viceve, a priča ih i sada. Kad se 
sastanemo oko Božića na proslavi dana Instituta, Ivančan, malo pod 
gasom, uvijek me grli (naravno, ne samo mene) i zahvaljuje što je 
navodno od mene naučio metodologiju znanstvenoga rada, uporabe 
literature i sve tako slično, čega se ja ne sjećam. No, sjećam se nečega 
drugoga: Radili smo neko vrijeme zajedno u istoj sobi. Ivančan je 
plesnim pismom tzv. labanotacijom, transkribirao svoje terenske zapise 
pa kako mu neka mjesta nisu bila baš jasna, morao ih je isprobati. Da bi 
lakše predočio pojedine figure, bila sam mu plesnom partnericom. Eto, 
to mi imponira, a ne one bezvezarije o znanstvenoj metodi. Počašćena 
sam što sam posve slučajno bila sparing-partner jednoj plesnoj zvijezdi. 


Na tim našim malim nevezanim sastancima (gdje bismo kaikada u 
letu raspravili i kakav tekući problem) bio je često, no ne baš uvijek 
nazočan i dr. Vinko Žganec, danas gotov legendarno ime vezano najviše 
za međimurski glazbeni folklor. Jednom'se vratio iz inozemstva, kakvih 
je putovanja tada bilo vrlo malo, i donio odande, što je bila još veća 
rijetkost — magnetofon (marke Stuzzi). Na granici se tada morao ispuniti 
formular i navesti svaki kupljeni predmet, s visokom kaznom, pa i 
zapljenom ako carinici nađu nešto što nije bilo zapisano, a ujedno s 
visokom carinom za sve prijavljene vrjednije predmete. Žganec nam je 
opisao svoj ispunjeni formular približno ovako: pet pari čarapa, nekoliko 
košulja marke tei te, ti i ti slatkiši, stuzzi, nekakva kuhinjska posuda. Da 
su carinici našli stuzzi — on je bio prijavljen; ako ne, još bolje. Nisu ga 
primijetili. 

Pričao nam je dr. Žganec kako je nekoć davno, dok još nije bio u 
Institutu nego u Etnografskom muzeju, išao na teren u Hrvatsko zagorje 
s još nekim suradnicima Muzeja. Bio je navikao da ga svuda lijepo 
dočekuju dijelom zbog njegova prilično poznata muzikološkoga imena, a 
dijelom i zato jer je prije bio svećenik, te zatim odvjetnik, pa su ga seoski 
župnici osobito cijenili i kao svećenika, makar bivšega. Tako je jednoga 
nedjeljnoga jutra zazvonio ili pokucao na vrata nekog župnog dvora. 
Nakon stanovita vremena izade župnik još sav neuredan i pospan. "Ja 

sam doktor Žganec" — rekao je doktor. "A tak, ak! ste vi žganec, ja sam 
prežgana juha" — bio je ljutit odgovor. 

Institut je osnovan najprije kao etnomuzikološka ustanova i to 
gotovo slučajno. Naime, u početku je to bio odsjek u Etnografskom 
= muzeju, pa kako je njegova djelatnost prilično različita od muzejske, taj 
je odsjek izdvojen iz Muzeja u posebnu ustanovu, u početku samo za 
folklornu glazbu. Delorko je uskoro dodijeljen Institutu samo zato da 
bilježi stihove popijevki, kojima je note zapisivao Žganec, jer o 
magnetofonu se nije još ni sanjalo. Kako je Delorko poslije razvio 
područje svoga bavljenja usmenim pjesmama, i kako su postupno 
nastajali drugi odsjeci, nije tema ovoga pričanja o sjećanju i anegdotama. 

Uostalom, i Narodna umjetnost počela je izlaziti gotovo slučajno. 
Naime, na sastanku nekoga republičkog foruma za kulturu gdje je bila 
nazočna prof. Marijana Gušić kao predsjednica savjeta našeg Instituta, 
netko je prigovorio da se o Institutu ništa ne zna, što mi to uopće radimo i 
slično. Gospođa Gušić se lucidno sjetila i rekla otprilike ovako: "Pa ni ne 
može se ništa znati kad Institut nema publikacije i nema gdje prikazati 
svoju bogatu djelatnost." Začudo, istoga je dana na toj sjednici odlučeno 
da nam se dodijele sredstva za časopis. I tako smo mi u Institutu u prvi 
mah gotovo uplašeni od neočekivane obveze ubrzo pripremili prvi broj 
Narodne umjetnosti. Ako smijem reći, naš se godišnjak uskoro lijepo 
afirmirao ne samo u nas nego i u inozemstvu. 


U nizu slučajnosti iz raznih vremena Instituta evo još jedne: u 
početku je Institut bio nešto kao refugium  peccatorum. Naime, 
“zapošljavale su se djelomice osobe koje su bile ili politički nepodobne za 
neko uglednije mjesto ili se zgodnije mjesto za njih nije našlo. Politički 
nepodobnima smatrali su se dr. Žganec i Delorko. Palčok i Kljaković 
nisu bili doduše gledani kao. neprikladni za opći politički sustav, ali su i 
oni nešto "zglajzali". Što je bilo sa Živkom, ne znam, a Palčok, koji je 
prije bio pomoćnik ministra kulture i prosvjete, morao je napustiti svoju 
funkciju zbog nebudnosti nakon velike afere nastale zbog objavljivanja 
nekih ubrzo napadnutih knjiga, ponajviše zbirke pjesama Vesne Parun 
Zore i vihori. Tada je postavljen za direktora našeg Instituta umjesto 
dotadašnjeg direktora dr. Žganca. Što se mene tiče, došla sam u Institut 
bez neke "aferaške" pozadine. 

Bila je u Institutu jedna daktilografkinja, podebela, ali vrlo uredna 
i "nett" izgleda, a tako je uredno bilo i sve što je tipkala. Ali jao, griješila 
je užasno. Tih su se godina u Institutu pretipkavale rukopisne zbirke 
narodnih pjesama Matice hrvatske, koje su se čuvale u Odboru za 

narodni život i običaje JAZU. (Prepisivanje je omogućio dr. Žganec.) 
Nas nekoliko stručnjaka zatim je kolacioniralo, tj. ispravljalo prijepise 
pjesama prema izvorniku. Ja sam zajedno s Delorkom kolacionirala 
golemu zbirku Balda Glavića. Naša daktilografkinja pisala je, među 
ostalim, Dr. Kraljević, pa nismo odmah ni shvatili da je u nekom 
rukopisu, točnije u njegovu uvodu to bio Mr. (tj. Marko) Kraljević. . 
Nakon obavljena velikog dijela našega rada oko ispravljanja, odjednom 
smo zaprepašteni primijetili da naša tipkačica nije unosila ispravke u već 
napisan tekst, nego je svaku stranicu pretipkavala iznova, dakako svaki 
put s novim pogreškama. Ponavljala je to i poslije naših upozorenja — 
— jer glavno je bilo da sve bude uredno. I tako je naš rad trajao kao 
zidanje Skadra. Ja sam tih godina pripremala disertaciju o vladarevoj 
tajnoj nakaznosti (kozjim ili magarećim ušima). Pa kako sam bila time 
zaokupljena, jedne noći sanjam da je naša kolegica daktilografkinja 
došla u Institut skladno dotjerana kao uvijek, ali — s dva velika 
magareća uha, a između njih roza mašlek. Svi smo se smijali, a ona jadna 
nije znala zašto, pa nam onako očajna kaže da će se potužiti na nas na 
mjerodavnome mjestu i bit ćemo intervenirani. Doista sam to sanjala, no 
nisam ipak sigurna je li mašlek bio roza. 


Na terenskim putovanjima bilo je bezbroj događaja. U početku su 
suradnici Instituta odlazili na teren u isti kraj svi zajedno. Negdje 
početkom pedesetih Miko Bonifačić Rožin predložio je da bi bilo zgodno 
istražiti istarski folklor, što je prihvaćeno. Naši obilasci Istrom potrajali 
su nekoliko godina, urodili mnogim rukopisnim zbirkama i trima 
knjigama (o pjesmama, pričama i plesu). Na prvome je putovanju Miko 
' bio određen za vodu puta. No, nismo još znali kako je osjetljiv i 
uvredljiv. I dogodila se ova nevjerojatna, djetinjasta priča: bilo je ljeto 
ili rana jesen; đački dom (čini mi se u Labinu) bio je prazan, pa nam je 
dopušteno da ondje besplatno spavamo. Prostorije su bile ružne, mračne, 
podovi namazani nečim s neugodnim mirisom, željezni kreveti imali su 
napola preklopljene madrace, posteljina složena po ormarima. Ipak, 
neke sobe bile.su manje, neke veće, okrenute na ulicu ili na dvorište. I 
nastala je jagma oko toga iko će uzeti "bolju" sobu. U tome se Miko 
nekako posvadio s kolegama oko zauzetih soba. Vjerojatno je netko bio 
malo bezobziran. I Miko nam se osamio, odvojio, nije se više brinuo za 
dogovore o dnevnim programima obilaska sela, nego je svuda išao sam. 
Mi smo se nekako snašli i bez organizatora. Na kraju našeg boravka, a 
bila je nedjelja, odlučimo sami sebe nagraditi izletom u Portorož. 
Pozvali smo Miku, no nije se htio odazvati. Ipak, kad smo stigli u 

Portorož na plažu, ubrzo se pojavio i Miko i sjeo desetak metara podalje 
od nas na pijesak. Nas pet šest unajmilo je velike suncobrane, što je bilo 
nužno na pješčanoj osunčanoj plaži tada još bez ikakva zelenila. Imali 
smo i sendviče i neko piće. Miko se pržio na suncu sam. Zvali smo ga 
nekoliko puta, nije reagirao, no, prišao nam je potkraj dana. Bilo nam je 
drago, a njemu je pao kamen sa srca. Vratismo se u Zagreb kao skladna 
obitelj. Ova vam se pričica možda čini beznačajnom, pa i bedastom, no 
možda će tkogod shvatiti da ukazuje na nešto čega bi danas jedva moglo 
biti: bili smo tada kao obitelj, s prisnošću i malim glupim svađama. 


Još jedna zgoda s terena. U doba tzv. tršćanske krize bila sam na 
terenu u Gorskom kotaru. Došla sam u jedno goransko srpsko selo, a 
zbog dalje priče moram naglasiti da ondje nikada nije bilo četnika ni 
četničkih simpatija. U Drugom svjetskom ratu bili su ponajviše uz 
partizane (što je bilo bitno drukčije, čak suprotno četničkoj sklonosti), a 
u ovome posljednjem ratu, kako sam čula, nije tamo bilo ni traga tzv. 
balvan-revoluciji. No, nastupila su teška i umnogome ružna poslijeratna 
vremena s nezadovoljnim seljacima, a zatim i sa stanovitim djelovanjem 
srpske emigrantske politike. O tome zapravo ne znam ništa, ali 
zaključujem po tome što su mi mlade djevojke u selu rekle nekoliko 
dvostihova poput ovih: "Kralju Petre dođi iz Londona, / ne da Tito cipele 
bez bona". Ili: "Udala b' se al nemam biljaca, / pobro Tito vunu sa ovaca". 
Kao revan stručnjak inzistirala sam da mi kažu svoja imena i ostale 
uobičajene podatke, na što su djevojke (pametnije od mene) vrlo nerado 
pristale. Poslije podne istoga dana sjedila sam u nekoj kući, gdje su se u 
ugodnoj goranskoj kuhinji sakupili stariji ljudi i pričali mi svoje domaće 
predaje, većinom o nadnaravnim bićima. Napunila sam dotada svojim 
zapisima četiri bilježnice. Podvečer, u trenutku najboljega razgovora, 
ulazi u kuću milicajac i obraća mi se: "Što vi tu radite? Jeste li se 
prijavili?" I slično. Tumačim mu da skupljam folklor, da je to jako 
korisno i potrebno za škole i uopće za kulturu i sve takve slične gluposti 
(a u glavi mi se roje misli na one "nepodobne" stihove s imenima 
djevojaka). Strogo me pozvao u drugu sobu i tražio da pokažem što ja to 
zapravo pišem. Ne znam koju da mu bilježnicu pokažem, ne znam u 
kojoj su one pjesmice. Pokazujem svoj putni nalog. Bez uspjeha. U 
jednoj bilježnici, koju sam dala nasumce, pročita milicajac stih: Mili 
bože, čuda velikoga. 


Aha, vi ste možda iz neke vjerske sekte, kakvi se često vrzmaju 


ovuda, osobito sada u ovim nemirnim vremenima. 

Sva smetena pokažem mu da sam riječ bog napisala malim slovom i, 
začudo, zatim se nekako smirio. (Poslije sam vidjela da je samo tri retka 
dalje Bog bio velikim slovom.) Čak se posredno ispričao što me je 
uznemirio i očinski me upozorio da se drugi put moram prijaviti kada 
dođem u neko mjesto. Vratih se u kuhinju — ondje ni žive duše osim 
domaćina. Nitko mi više nije htio ništa pričati i sutradan ujutro vratim se 
u Zagreb. 


Nešto zgodno desilo mi se jednom zgodom u Konavlima. Još na 
polasku iz Dubrovnika rekoše mi da u blizini sela Pičete živi neki Pavo 
(prezime sam zaboravila, no nedavno sam čula da se možda zvao Srgota), 
i da je poznat po svojim pričama i dosjetkama. Krenula sam, dakle, iz 
Pičeta (iz rodne kuće Rafa Bogišića i njegova nećaka Vlaha) u bliski 
zaselak Zastolje. Putem sretnem Konavljanina u narodnoj nošnji, 
potpunoj kao da je za smotru folklora, kako goni tovara. Pozdravimo se. 
Pitam poznaje li Pava. Kako ne — i pokaže mi njegovu kuću. Je li kod 
kuće? Jest, upravo ga je vidio. A pričat će mi on o svačemu sve do suira. 
Dođem do njegove kuće, pitam za Pava i, kako možda pogađate, žene mi 
u čudu kažu: "A oli ga nijeste sreli, pa sad je prošo s tovarom putem 
kojim ste vi došli!" 

Nije mi Pavo, naravno, ništa pripovijedao, ali sam s njime 
doživjela zgodu dostojnu šale o Nasredin-hodži. 

Napokon, nešto o folklorističkim kongresima. Svaka republika 
tadašnje Jugoslavije imala je svoje društvo folklorista, a kongresi su 
svake godine bili zajednički. Iz našega Instituta išli su gotovo svi na te 
kongrese. Negdje u samome početku kongres je bio u Bosni na Bjelašnici, 
vrlo visoko u planinarskom domu. Uspon je bio težak, pravi planinarski, 
no ipak smo svi nekako stigli do cilja, pa i oni stariji i boležljiviji, tek 
njih dvoje, troje jašući na brdskome konju. A kad smo stigli, rodila se 
krilatica: kongres je zato tako visoko da bi nam referati i diskusija mogli 
biti na visini. 

Drugi je događaj s kogresa u Varaždinu. Ravnatelj prekrasnoga. 
varaždinskoga muzeja Krešimir Filić, veliki ljubitelj i poznavatelj 
zavičajne povijesti, zdušno se pobrinuo da uredi Muzej posebno za naš 
dolazak. No, kako je kongres, kao i obično, bio pretrpan programom, 
zajednički obilazak Muzeja bio je vrlo kratak, možda samo formalan 
prigodom otvorenja kongresa (ne sjećam se točno). Nas nekoliko, u želji 
da razgledamo Muzej, napustili smo nakratko kongres u terminu nekih 
manje zanimljivih referata i došli u Muzej. Prof. Filić nas svečano 
dočeka, a mi mu kažemo da imamo vrlo malo vremena. On je nato 

zapalio sve svijeće u Muzeju, koje su bile spremne posebno za nas goste, 
uzeo veliki ključ i zaključao muzejska vrata. Vodio nas je po Muzeju 
nekoliko sati i pokazao sve znamenitosti. Nitko nije mogao izići sve do 
kraja obilaska, ne samo oni koji su željeli čuti neke referate nego ni oni 
koji su i sami prema programu imali održati referat. 


Pričam ove zgode bez godine kad su se dogodile, premda bih ih s 
nešto truda mogla ustanoviti. No, sve su to priče iz institutske davne 
mitske prošlosti, a mitovi, kako znamo, nemaju datuma. 

VALENTINA GULIN 
[priredila] 


IVANČANOVE PRIČE 


Ivan Ivančan dugogodišnji je suradnik Instituta (od 1955. do 1974.), 
etnokoreološke specijalističke struke i kako sam kaže, "lud za terenskim 
istraživanjima" — toliko da je i svoju suprugu počastio na bračnom 
putovanju terenskim radom u Župi dubrovačkoj. Bogato terensko iskustvo 
i bliskost sa suradnicima u Institutu i danas su živi u njegovu sjećanju. 
Neke ulomke tih sjećanja donosimo ovom prigodom. ! 


U terenskome radu skriva se i pustolovni duh, najčešće nespomenut u 
službenim izvještajima, onaj koji terenski rad čini zabavnim i smiješnim, 
opasnim i nezgodnim,  neizvjesnim i  avanturističkim. Terenske 
destinacije Ivana Ivančana ponekad i nisu bile lako dosegljive: nekoliko 
je puta dobrano zalutao, na putu prema konavoskim brdima motao se 
satima u krug, a drugi je pak puta u Konavlima slijedio krive naputke, 
konačno osvojivši predviđeno selo, ali zgranut zahtjevima kazivača da im 
kazivanje bude plaćeno. 


Tim terenskim lutanjima bezazlenost je ponekad bila strana: 
Mene je jedan medo dočekao na zavoju kod Krasnog. 

Priča je sretno završila jer se medo nije obazirao na istraživača: 
Nisam mu dobro mirisao, valjda je tamo mirisao med. 


I još puno priča ima. O pješačenju u Lici i o tome kako je prtio snijeg. I 
kako jes Bracom [Stjepanom] Sremcem puzao po kanalu u Istri između 
. Buzeta i Velog Mluna u koji ih je natjerala kiša: 


! U dva navrata (ožujak-travanj 1998.) susrela sam se s 1. Ivančanom upravo s nakanom 
razgovora o neformalnoj povijesti Instituta. Iz tih je razgovora oblikovan i ovaj tekst. 

Tam smo se svukli i posušili i ispitivali folklor Velog Mluna. Puzao. 
sam ina Braču od Bola na Murvicu jer je tamo bio zadnji ljeričar 
brački, ija sam ga morao slušati. Popeo sam se gore, a od lijerice 
je bilo samo gudalo. 


Pasioniranim znanstvenicima ništa ne stoji na putu. Osim nedostatka 
građe. Ali i to je savladivo. Poučen Ivančanovim iskustvom Jerko Bezić 
je na sljedećem obilasku istoga mjesta sa sobom ponio lijericu. Gudalo je 
dobilo lijericu, znanstvenik znanstvenu građu, čitatelj anegdotu. 


Najraznovrsnija su znanja potrebna terenskom istraživaču, nekoja 
bi se mogla uvesti i na studij etnologije i etnomuzikologije ili ih barem 
treba proglasiti pomoćnim znanostima. Primjerice,  etnokoreolog 
Ivančan popravljao je pokvarene cijevi male uljare u Maranovićima, 
iskoristivši svoja znanja iz kemije za dobrobit sela punog razgovorljivih 
kazivača. Demižon ulja i demižon vina, u znak zahvale sela uljarskom 
spasitelju ostali su na putu: magarac, naime, nije mogao ponijeti taj teret 
jer je bio opterećen znanstvenim teretom — magnetofonima, koferima, 
opremom. Ni magarcima nije lako upregnutima u znanstvene svrhe. A ni 
znanstvenicima u sportskim vodama. Ivančan je sudio na nogometnoj 
utakmici između Udbine i Korenice: 


I ja dosudio jedanaesterac protiv domaćih, Udbine, a poslije sam 
bio brži od svih nogometaša koji su trčali za mnom jer su me htjeli 
ubiti. Ja sam bolje mogao bježati od njih, a nekad sam i bio 


nogometaš. 


Iako znanost zahtijeva i dušu i tijelo, smrtnik istraživač mora jesti, bar s 
vremena na vrijeme. Gostoljubivost domaćih ljudi opće je mjesto iskaza 
mnogih. A kako Ivančanovim lutanjima nije bilo kraja, okusio je negdje 
pedesetih u Baranji i pravi paprikaš, gdje je "zerica" paprike kojom je 
domaćica začinila jelo pretvorila Ivančana u znanstvenoga zmaja: 


To je bio jedan od atentata na mene! — kazuje Ivančan. 


Slično je bilo i jednom prilikom na lokalitetu iznad Dubrovnika: u znak 
zahvale seljaci su pripremili pravo domaće jelo, zamamnoga izgleda i 
mirisa, ali, neugodno nepcima. Nezgoda je bila u tome što si je Ivančan 
natovario pun tanjur tih delicija, koje je morao izjesti do kraja, u časti 
hvalu dobrim seljanima, spašavajući se kruhom i dobrim crnim vinom. 

Ali to su bili rijetki slučajevi, inače se jelo sjajno, božanstveno! 


Terenska su istraživanja nekad bila uglavnom skupna: institutski 
istraživački dvojci ili trojci osvajali su lokalitet za lokalitetom marno 
bilježeći stvari od interesa. Prigode su to za upoznavanje suradnika u 
intimnijem, životnijem svjetlu. U svjetlu noćnoga života. U kojem hodaju 
čudesna bića: 


Stjepan Stepanov je užasno hrkao — tako da se davio, čekali ste 
kad udahne, hoće li ostati živ ili neće. (...) A spavao je sjedećki, 
naslonjen na krilo kreveta i davio se cijelu noć. I onda, možete si 
zamisliti jednu siluetu: jedna spavaćica, duga, svijetloplava, 
kapica sa coflekom otraga, i ta silueta ide prema Stepanovljevu 
krevetu — tako je kao avet Vinko Žganec obilazil po sobi i utišava o 


hrkače. 


Unatoč silnom Stepanovljevu hrkanju koje pamti naš kazivač, isti je bio 
poznat po svom izuzetnom sluhu i koncentraciji: 


On [Stepanov] se mogao koncentrirati i usred razgovora od pedeset 
ljudi mirno raditi svoj posao. Njegove transkripcije — to je 
savršenstvo; a ponekad je čuo i zapisao tonove koje je gotovo 
nemoguće postići, ali on ih je čuo. 


Možda su hrkanje i sluh u nekoj uzročno-posljedičnoj vezi, možda je | 
hrkao melodije i napjeve pjesama koje je zapisivao u nekom njemu 
osobenom tonalitetu, snatreći o nekom novom puhaćem instrumentu. 
Tolika je mogla biti saživljenost tih terenskih istraživača s predmetom 
njihova istraživanja. 

Mnoge zgode vežu Ivana Ivančana s Majom Bošković-Stulli. U prvo 
su vrijeme dijelili istu radnu sobu u Institutu i Ivančan s nostalgijom i 
.hvalom govori o M. Bošković-Stulli, koja ga je u mnogo čemu uputila u 
tajne "zanata". Bili su i poznati plesni par kad je Ivančan radio na 
kinetogramima, zapisima plesnih koraka: 


Kad se piše kinetogram, najteže je zabilježiti držanje, kud dođe 
desna noga, a kud lijeva. Maja mi je bila model. Poslušno se 
okretala lijevo-desno, pa lijevo, pa dođi desno, pa primi me tu, pa 
se okreni tako, malo se i zavrtilo koji put. 


Ivančan je prisustvovao mnogima plesnim zbivanjima na terenu. U 
Posavskim Bregima su mu seljaci htjeli pokazati neki svoj stari narodni 
ples. Ushićeni Ivančan jedva je dočekao. Zvao se, kažu, "paradajz". Već 
pri samom spomenu sumnjiva naziva, Ivančan je postao oprezan. A kad 

je ples otplesan, upustio se u istragu te "čačkam i saznam". Bio je to 
građanski ples palaisglais, koji se tridesetih godina našega stoljeća plesao 
po salonima i zabavama, a seljacima ga je donio jedan "brico" koji je 
brijao po selu. 

Mnogi se istraživači sa seoskim krajolikom susreću tek u svome radu. 
Tako i nastaju anegdote kakva slijedi. Jednom davno... 


... kad smo ja i Olinko Delorko išli u proljeće Likom, on je negdje 
prošao i veli meni: "Ivo, Ivo, gledaj! Jesi li ikad vidio ovako divnu 
travu?" 

"Stvarno nisam vidio ovako divnu travu. Doduše, to nije trava 
nego mlada pšenica." Nije razlikovao travu od pšenice! 


Pjesničkoj duši, kakva je Delorkova, i o čemu mnogi pričaju, nije 
zamjeriti. 

Zajednički doživljaji M. Bošković-Stullli i 1. Ivančana upućuju na 
znanstveni suživot — terene, kongrese, suradnje. Jednom su tako, 
šezdesetih godina, sa svim ostalim sudionicima, pješačili visoko na 
Bjelašnicu na kongres folklorista. 


... doslovce sam je vukao gore, gurao i nosio na leđima "pišivoga 
lonca" — prisjeća se Ivančan. 
pris] 


Tehnička pomagala izuzetno su važna zapisivačima usmene književnosti i 
etnomuzikolozima. Pomagala su bila rijetka. Poznata je priča kako je 
akademik Žganec prešvercao magnetofon preko granice. Slijedi anegdota 
koju je sam Ivančan nazvao "Čelična lady". U glavnoj se ulozi pojavljuje i 
opet M. Bošković-Stulli: 


Mi smo imali dva aparata, jedan rolleiflex i još jedan drugi ... ne 
znam kako se zove, isto dobar aparat. Vidite da imam par dobrih 
fotografija iz onog doba kad se nije stručno fotografiralo. I onda je 
Maja jedan put uzela rolleiflex na put i uspjela je svinuti onu 
čeličnu polugu za transport filma, koju ne možeš svinuti ni da je 
volovi natežu. Onda sam saznao da jeta ručka zapela na grani i da 
ju je Maja potezala i uspjela svinuti. Zovem je "čelična lady" jer je 
čak i čelik uspjela svinuti. 


Na mukama terenskoga rada svijali su mnogi i noge. Stoga bi u 
priručnicima . mladim znanstvenicima trebala stajati opaska o 
regionalnom krajoliku, temperaturi, terenu. O tome poučno zbori 
sljedeća priča: 

Jesam li vam pričao kako je Stepanov postao pobožan? Jednom 
smo došli na istraživanje, Stepanov, Bonifačić i ja, nas trojica, u 
Lastovo. Stepanov si je specijalno za teren na Lastovu kupio 
gojzerice sa čavlima. I naravno, po tom kamenju u tome uopće ne 
možeš hodati. I onda idemo dolje po uskim stepenicama, 


kamenim..." 


i tu priča postaje dramatičnom jer je Stepanov 
nekoliko puta pao i padao, zazivajući pri tom svece i svetice Božje. 
"Dakle, postao je pobožan. Taj put definitivno. Na Lastovu. Onda 
smo ga izuli, primili ispod ruke i vodili do dolje. Tako je Stepanov 


postao pobožan. 


Podaci i bilješke mukom stečene na Lastovu i danas se koriste u 
istraživačke svrhe. Ali nigdje ne piše o Stepanovljevim gojzericama. 


Ili slična pasionska priča iz Ivančanova repertoara: 


U Osojnik smo išli na tovaru, sad je sve asfaltirano. Ta su se brda 
koja je trebalo prijeći zvala Veliki i Mali Čavao. Ja sam skoro dušu 
ispustio dok sam došao gore, ali kad sam gore divno snimio, sva je 
bol prestala. 


Iz muka se rađa nauka. 


Cudni su, ponekad čudesni, susreti s kazivačima: 


Razgovarao sam sa štrigom koja je jašila na metli u Apuliju pod 
orah i tamo je plesala! I sve mi to opiše, a ja sam nju opisao u 
knjizi o Istri. To je žena koja je divno pričala, s divnom maštom i 


imala je najbolje vino koje sam pio u našoj zemlji. 
Vino čuva tradiciju. 


Ivančanove i druge priče štivo su i za usmenoknjiževna 
istraživanja. Neke se javljaju u raznim inačicama, osnažene kazivačkom 
nostalgijom, zahvalom ili sličnim osjećajima, dajući vrlo osobnu notu 
kazivačevoj perspektivi. Mnoge su priče bezvremene: jednom, davno, 
prije — za mnoge su dovoljne naznake. Utapaju se u neku povijest. Onu 
institutsku. Uroznajemo drugu , stranu znanstvenoga rada, onu živu, 


svakidašnju, a znanstvenici postaju kazivačima. Obrnuti svijet Instituta! 

JOSIP MLIĆEVIĆ 


INSTUTUT, RADOST DRUŽENJA 
I DOBA UČENJA 


Josip Milićević bio je zaposlen u Institutu od 1963. do 1968. godine, nakon 
čega je nastavio znanstvenu karijeru u Istri. Iako je relativno kratko 
vrijeme proveo u Institutu, njegova su sjećanja na to institutsko razdoblje 
bogata i živa. Iz njegova priloga donosimo najzanimljivije dijelove. 


Kad sam došao u Institut, radi upoznavanja načina rada, najprije sam 
pročitao izvještaje institutskih suradnika s puta po Istri. Najzanimljiviji 
su bili izještaji Živka Kljakovića: pisani na desetak stranica, često bez 
proreda, s obaveznim resumćom na kraju i službenim "Smrt fašizmu — 
— sloboda narodu!". Kolege iz Instituta i svi ostali u službenom su 
oslovljavanju bili drugovi. 


Na prva se istraživanja odlazilo skupno pa su tako suradnici stigli u 
Pulu, gdje ih je dočekao direktor Zoran Palčok, održao s njima sastanak 
i obavijestio ih o razgovorima s narodnim vlastima kojima se morao 
najaviti terenski rad (da se znanstvenike ne bi smatralo neprijateljskim 
špijunima) i koje su obećale raznovrsnu pomoć: dali su adrese kazivača i 
onih koji će se pobrinuti za smještaj i prijevoz. Izvještaji govore o velikoj 
susretljivosti i pomoći učitelja i predstavnika vlasti koji su čak 
organizirali poseban plesni program da bi Lelja Taš mogla bilježiti plesne 
korake, a Kljaković crtati i opisivati. Ljudi su donosili i pokazivali 
etnografske predmete. Nije ih bilo mnogo jer su ih nakon rata pokupovali 
po selima engleski i američki vojnici, potom turisti i rodbina iz Italije, pa 
već 1952. Kljaković piše da ih nema na terenu te neke predmete ljudi 
opisuju prema sjećanju. Opisuje i problem putovanja, primjerice u autu 
Prosvjetnoga savjeta: 

Naporna je vožnja u ovom autu, osobito po ljetnoj žezi. Sanduk u 
kojem se vozimo zatvara se izvana, a zrak se dobiva kroz mali 
prozorčić iza leđa šofera. 


I druga zgoda govori o autu koji se često kvario pa nisu mogli stići kamo 
su namjeravali. 


Na terene se odlazilo na petnaest ili dvadeset dana, a ja sam znao 
ostati i čitav mjesec. Pripreme je započinjala Maja Bošković-Stulli, 
tadašnja ravnateljica, pisanjem dopisa u mjesta u koja smo planirali 
poći, traženjem adresa dobrih kazivača i učitelja koji će pomoći pri 
kontaktima ili osigurati noćenje. 


Prije polaska valjalo je proučiti svu dostupnu literaturu o kraju u 
koji se ide. Po primitku akontacije putnih troškova kupovale su se 
cigarete za kazivače i bomboni za djecu, a Maja bi (s obzirom na položaj 
i bolju plaću) kupila još i kavu za kazivačice. 

Nabavljali su se i filmovi (jer se to svugdje na terenu nije moglo, a 
kupnjom u Zagrebu je to riješeno narudžbenicom). Pa ipak mi se 
dogodilo da sam snimao više no što sam planirao, te sam iz Sinja morao 
poći u Split po film za fotoaparat i filmsku kameru. Veći je problem bila 
priprema magnetofona. Postojao je samo terenski portabl stuzzi, nosio se 
na remenu preko ramena, ali je bio težak. Za njega je trebalo kupiti 
dvadesetak velikih četvrtastih uložaka za bateriju, ali i paziti da budu što 
novijega datuma. Ipak se događalo da na terenu snimamo, a kada 
preslušamo, vidimo da baterije nisu bile dovoljno snažne i snimak postaje 
sve usporeniji. Još je gore bilo ako bi se magnetofon pokvario pa je 
potpuno uzaludno bilo njegovo nošenje. Dok su već u to doba snimatelji 
na radiju i televiziji imali pouzdane nagre, mi smo morali biti zadovoljni 
i našim gotovo amaterskim magnetofonom, jer drugi magnetofon 
službeno nismo mogli nabaviti. 


Magnetofon se nije mogao kupiti u prodavaonicama, a carina nije 
dopuštala Institutu poseban uvoz. Stoga je i naš stuzzi Vinko Žganec 
ilegalno prenio preko granice. U formular je trebalo upisati što je vani 
kupljeno i onda su carinici odlučivali treba li nešto ocariniti. On je 
upisao neke sitnice i "... košulju, čarape, stuzzi". Da su carinici i otkrili 
neprijavljeni magnetofon, mogao je dokazati da ga je upisao i prijavio, 
iako je to izgledalo kao marka čarapa. 

Ja sam ponudio Maji da moj prijatelj iz Njemačke donese uher, 
koji je bio dobar gotovo kao nagra, ali nešto manji i nekoliko puta 
jeftiniji. Mogao se priključiti na struju, imao je svoj akumulator, a 

mogao je raditi i na baterije. To je jamčilo sigurnost rada. Problem je 
bio kako ga platiti jer se nije moglo kupiti izravno od Nijemca. Riješili 
smo to tako da sam ja svom prijatelju dao novac za ljetovanje u Poreču, 
a meni je novac vraćen isplatom puitnog naloga za neizvršeno putovanje. 
Napisao sam putni nalog i izvještaj za istraživanje u Istri, ali nisam 
napisao neistinu jer sam to putovanje obavio, ali prije dolaska u Institut. 
Tako su nabavljena dva uhera. 


Ivan Ivančan je još prije moga dolaska nabavio filmsku kameru (8 i 
16 mm) za snimanje plesnih figura i koraka. Da bih se njome _ mogao 
služiti, završio sam tečaj filmskog snimanja za amatere u Kino klubu 
Zagreb. Češka šesnaestmilimetarska kamera admira bila je teška, 
nezgrapna, imala je samo jedan objektiv bez zooma, ali sam svejedno 
njome snimio šest "filmova"; Ivančan i ja svojim smo filmovima 
sudjelovali na Prvoj smotri etnografskog i folklornog filma balkanskih 
zemalja u Nišu 1964. godine. Od tih naših filmova bilo je i neke koristi: 
Isječci iz moja tri filma o maškarama prikazana su uz interpretaciju 
Nikole Bonifačića Rožina na zagrebačkoj televiziji 1966. (TV je tada pri 
montaži neke filmove oštetila). Film iz Putnikovića Bal na _maškare 
snimljen je 1964. Nakon toga je običaj potpuno zamro. Na temelju moga 
filma 1997. godine Vido Bagur je obnovio običaj. Dokumentarac o 
njegovoj obnovi prikazan je na televiziji početkom 1998., a u ožujku i na 
festivalu etnografskog filma u Parizu. 

Na terenu je trebalo i jesti, a tada su u selima bile rijetke gostionice 
s kuhinjom. Tek ponegdje mogao se kupiti sendvič. Zato se u Institutu 
pričala anegdota kako je Bonifačić jeo u jednoj gostionici i upravo je 
dovršio kad je stigao autobus kojim je trebao otputovati. Konobar nikako 
nije dolazio i on je panično počeo zvati: "Dodite naplatiti! Imao sam 
kobasicu i dva jaja!" — uz opći smijeh prisutnih u gostionici. Ja sam 
jednom za snimanja filma u Putnikovićima dogovorio s domaćicom kod 
koje sam stanovao da mi priprema hranu. Bilo je dobro, s dosta ribe i 
vrsnog vina, no na kraju me koštalo više nego u najskupljem hotelu na 
obali. Zato smo uvijek u torbi kao rezervu nosili konzervu mesnog 
doručka ili ribe, a ako nije bilo ljeto, onda i trokutiće topljenoga sira. Da 
bi se moglo jesti, uz to je išao i džepni nožić s preklopnom vilicom i 
otvaračem konzervi. ' 

Poteškoća i neugodnosti bilo je i sa spavanjem. Jednom sam do 
mraka ostao u selu i trebao sam pješačiti nepoznatim putem do noćišta u 
gradu. Kazivač mi je ponudio i inzistirao da prenoćim u njega. Pogledao 
sam okolo i pomislio da ne bi trebalo biti loše: postoji struja, vodovod, a 

nedaleko kuće je potočić. Ostao sam, a prvi je šok bio uz večeru. Kazivač 
je nedavno postao udovac s tri sina u dobi do petnaest godina. Trebali 
smo večerati na terasi, uz kameni stol bez stolnjaka. Na žalost, domaćin 
jeu moju čast želio prekriti stol pa je rekao sinu da donese stolnjak. On 
je donio oveću vreću. Otac ga je opomenuo i rekao da donese "onaj 
plavi". Znatiželjno sam se nagnuo i gledao kroz otvorena vrata što će 
donijeti. Dječak je s poda uzeo stolnjak, prethodno stresavši s njega 
usnule mačiće. Na stolu su ga pokušali "ispeglati" navlačenjem, ali su se 
među plavim cvjetnim uzorcima nalazile raznobojne mrlje od prljavštine 
koje su i nakon toga stršile kao brežuljci. Domaćin je prislonio kruh na 
junačka prsa i rezao kriške koje su padale na taj stolnjak. Budno sam 
pazio i kad je odrezao jednu sa širom donjom korom od gornje, zgrabio 
sam je u zraku i postavio okomito uz tanjur. Pomalo sam jeo gornji dio, 
ali je ostala donja kora. Na domaćinovo inzistiranje da uzmem još, 
opravdao sam se da obično jedem vrlo malo kruha. 


Da me počasti, iako su imali sobe s krevetima, domaćin je 
predložio da nas dvojica spavamo na tavanu gdje ima više zraka i 
ugodnije je. Bilo je vruće i zagušljivo, domaćin je obilato hrkao, a ja sam 
cijelu noć držao ruke pod glavom, jer sam i uz slabu sijalicu vidio da je 
jastuk odavno zaboravio bjelinu i čistoću, iako je potočić, bistar kao 
suza, cijelu noć žuborio kraj kuće. 

U Sinjskoj krajini doživio sam dvije neobične zgode. U gostionici 
sam snimao pjevanje i neki je čovjek tražio da snimam samo njegova sina 
pa će mi platiti 500 dinara. Ja sam snimio, ali novac odbio. On je htio po 
gostionici skupljati dobrovoljne priloge da mi plate snimanje. Jedva sam i 
to odbio, ali sam morao barem popiti vino kojim me častio. * 

U gostionici drugog sela polupijan me čovjek počeo napadati, 
nazivati prevarantom, jer sam navodno isti kao onaj kojemu je pjevao 
prije par dana i koji mu je trebao platiti bar 5.000 dinara, a nije dao 
ništa (mislio je na Jerka Bezića, koji je tu snimao). Pokušao sam mu 
objasniti da mi ne snimamo ni za radio, ni za gramofonske ploče, ali je 
postajao sve arogantniji te sam se morao "hrabro" povući. 

Po povratku s terena trebalo je napisati izvještaj, ispuniti putni 
nalog i obračunati putne troškove uz prilaganje svih željezničkih i drugih 
karata. (Iz izvještaja iz Istre vidio sam da su nekada obračunavali i 
troškove pješačenja, što je bilo bolje plaćeno od današnje auto 
kilometraže.) Potom je trebalo u dokumentaciji odložiti magnetofonske i 
filmske vrpce uz popisne liste, napisati pisma zahvale svima koji su 
učinili uslugu, razviti filmove i naručiti fotografije za dokumentaciju 

Instituta te za sve kazivače koji su snimljeni. Katkad se tako slalo i na 
stotine fotografija, što je bio poveći trošak za Institut. Predložio sam 
Maji da počnem izrađivati manje fotografije za dokumentaciju i veće za 
kazivače, što je ona brzo i rado prihvatila. Tako sam često poslije podne 
zamračio čajnu kuhinju i u njoj razvijao filmove i izrađivao slike. Kako 
sam i u Pazinu radio fotografije, imao sam praktičan mali sklopivi aparat 
za povećavanje, pa sam ga nakon rada rastavio i složio u kutiju veličine 
. aktovke i ujutro je prostorija bila slobodna za pijenje kave. Tako sam 
izradio na tisuće fotografija. Institut je kupio materijal, ja sam u 
bilježnici vodio "Evidenciju utroška materijala", pa kada sam predao 
izrađene fotografije, Augustin Kunštek, tadašnji tajnik, je to potpisom 
potvrdio. 

Poseban posao, mimo programa rada as kojim sam se ponosio, bila 
je montaža 35 mm filmova. Institut se nalazi u zgradi koja je do Drugoga 
svjetskoga rata pripadala HSS-u i na tavanu je uz tombole i neku 
arhivsku građu bilo mnogo metalnih kutija s kolutovima filmova. Bili su 
iz Škole A. Štampara i posvećeni prosvjećivanju sela i brizi za zdravlje 
(Borba protiv nepismenosti, Borba protiv TBC itd.). Kad sam temeljitije 
pregledao više kutija, otkrio sam i filmove o smotrama folklora — 
— "Smotre hrvatske seljačke sloge". Gotovo nijedan film nije bio cjelovit, 
u kutiji o TBC-u bili su komadi filmova o smotrama i slično. Sve sam 
prenio u svoj ured i prvo odvojio filmove o prosvjećivanju, a zadržao one 
o smotrama. Neki su komadi bili dugi i desetine metara, a neki tek metar 
ili manje. Jedan kraj svakog komada zalijepio sam na stol, ormar, 
dovratnik, radijator ili bilo gdje. Čistačica Betika nije smjela mjesec 
dana čistiti moju sobu da ne bi poremetila redoslijed. Potom sam prema 
nošnjama iz opisa smotri Božidara Širole utvrdivao konačni poredak i 
lijepio komade. Na kraju sam sastavio dva filma smotri iz 1936. i 1937. 
godine. Potom smo Jerko Bezić i ja u Narodnom sveučilištu vidjeli film i 
naručili izradu šesnaetmilimetarskih kopija, a Bezić je presnimio glazbu. 
Montaža je bila uspješna pa kad je film pogledao Milovan Gavazzi, rekao 
je da je samo na jednom mjestu pogrešno ubačen komadić filma s 
prikazom plesa, ali na njemu su se vidjeli samo opanci i čarape. 


Godine 1967. Zorica Vitez i ja smo putovali u Čehoslovačku uz 
plaćene putne troškove i dnevnice Češke akademije. Prvo sam nabavio 
magnetofonske vrpce i ostali materijal, a potom smo Zorica i ja počeli 
nabavljati poklone za kazivače: veće i manje boce rakije, razne 
čokolade, kakao, vegetu i slično, a kako smo saznali da se to može tamo i 
dobro prodati, svakoga smo dana dopunjavali zalihe. Dan prije puta 

rasporedili smo kupljeno po koferima i torbama. Zorici je bilo neugodno 
zbog tih količina pa je malo po malo nešto odvajala, a ja sam to onda 
stavljao u svoje torbe. 


Na dan polaska našli smo se na raskrižju, prebrojali prtljagu i 
ustanovio sam da nisam ponio torbu s putnim kartama i dokumentima. 
Kako sam stanovao u blizini, supruga je odmah otrčala po dokumente, a 
mi smo tramvajem krenuli na kolodvor. Imali smo dovoljno vremena do 
polaska vlaka, lijepo smo se smjestili i ja sam izišao pričekati suprugu. 
Međutim, njoj nije na vrijeme došao tramvaj, a upravo je toga dana vlak 
polazio s drugog kolosijeka. Ušao sam u vlak i rekao Zorici da krene, a ja 
ću na prvu stanicu stići taksijem. Izišao sam i stajao na papučici, vlak je 
lagano kretao i već sam namjeravao iskočiti kad ugledah suprugu. Digla 
je torbu u zrak, nagnuo sam se i držeći se za prečku poput alkara gađao 
rukom torbu i pogodio. Sretno smo otputovali. ' 


Kad smo stigli na austrijsku granicu, carinik je pitao imamo li išta 
za carinjenje, posebno rakiju. Ja sam odgovorio: "Gospodine, jeste li 
vidjeli Jugoslavena bez rakije? Dakle, imam je i ja." "A koliko imate?" 
"Onoliko koliko je dopušteno." "A koliko je dozvoljeno?" "To vi znate 
bolje od mene." Carinik se nasmije, pošalje me k vragu i produži dalje. 


Kad smo iz Austrije ulazili u Slovačku, carinik je najprije pitao 
mene koji je moj kofer i što imam u njemu. Objasnio sam da idemo u 
istraživanje kao gosti Češke akademije i nosimo knjige. Podigao je moj 
kofer, osjetio težinu i rekao Zorici da pokaže svoj. Morala je otvoriti, 
pregledao je, ali ništa nije našao jer je Zorica još u vlaku prebacila neke 
boce u moj kofer. Mislili smo da smo sretno prošli, ali smo na prvoj 
stanici ugledali kako prema našem vagonu žuri nekoliko carinika, 
nemarno obučenih, čak i bez uniformi. Upali su u vagon i odmah krenuli 
u naš kupe, a nas grubo istjerali u hodnik. Malo sam provirivao i 
odahnuo vidjevši da ne kopaju po našim stvarima. Sigurno su imali 
"cinkaroša" jer su raskapali naslone, izvlačili i u naramke slagali pakete 
"šuškavaca", majica i najlonki. S tim su izjurili iz vagona i u stilu 
socijalističkog poslovanja podijelili plijen. 

Tako smo imali sreće sve dok nismo trebali prodati robu. Svi su 
govorili o potražnji, a mi nismo našli nikoga. Nekoliko sam puta dosta 
stidljivo ponudio, ali ništa. Prvo smo obilato dijelili kazivačima, ali smo 
uz to pri odlasku u svako novo mjesto nosili i zalihu za prodaju. Što je 
bilo manje nade,.to smo izdašnije darivali kazivače. Napokon, kad smo 
zadnjega dana sve razdijelili i vlakom stigli u Bratislavu, oko nas se 

sjatilo nekoliko žena pitajući imamo li čokolade, kakaoa ili vegete. Gorko 
smo se nasmiješili svom neuspjelom pokušaju šverca. 


Radno vrijeme u Institutu bilo je od sedam do petnaest sati i u 
posebnu se bilježnicu upisivalo vrijeme dolaska i odlaska. Meni je to 
ubrzo dodijalo pa sam dolazio u 6 sati kad bilježnica još ne bi bila 
postavljena, a odlazio u 16, kad bi već bila uklonjena. Zato mi je jednoga 
dana došla Maja i ljutito rekla: "Kolega, vi ste na poslu?" "Jesam." "A 
zašto se niste upisali u knjigu?" "Jer je nije bilo kad sam došao." Nakon 
toga se prestao upisivati i Ivančan te je za izvjesno vrijeme knjiga 
uklonjena. 

Ali, u isto je vrijeme postojala još jedna, meni još antipatičnija 
knjiga. U nju se uz potpis upisivalo: kada i kamo si u radno vrijeme 
otišao, što ćeš raditi, hoćeš li se i kada vratiti. Jednom sam u nju upisao: 
"Otišao sam kad sam trebao, obavit ću ono što moram, a vratit ću se kada 
to dovršim." Jasno, i zbog toga mi je Maja došla s knjigom u ruci i ukorila 
me što tako upisujem. Rekao sam da nisam napisao ništa netočno, a da se 
stvarno neki odgovori ne mogu predvidjeti. Uglavnom, uz Ivančanovu 
podršku, i ta je knjiga uklonjena. 

Postojala su i neka nepisana pravila. Trebalo je štedjeti u svemu: 
pazilo se da uzalud ne gori neka sijalica, za koncepte se pri pisanju 
koristio papir čist samo s jedne strane, a potjecao je od okružnica što su 
ih tiskali a nisu iskoristili susjedni kolektivi. Posebno su nam bili 
privlačni raznobojni papirići (veličine 7x15 cm), kojima je zadnja strana 
bila čista a na prednjoj je bila otisnuta kombinacija brojeva tombole koju 
je organiziralo "Hrvatsko družtvo 'Napredak'". 


Stjepan Stepanov je "institutlecima" (netko od nas uveo je naziv 
"institutlek") zadao da pribavljaju okrugle papirnate kutijice topljenoga 
zdenka sira, u koje je stavljao i arhivirao manje magnetofonske vrpce, 
jer se nisu mogle kupiti posebne plastične kutije, a nove su vrpce bile 
samo u najlonskim vrećicama. Tako sam i ja za gablec počeo jesti sir i 
mlijeko (iako mi je oduvijek meso bila osnovna hrana). Kad bismo se u 10 
sati skupili u "čajnoj kuhinji" na kavi, radosno smo Stepanovu predavali 
kutije, a on bi odmah, ozarena lica, odlučivao koju će vrpcu u koju 
staviti. 

Uz pravila o štednji novi je asistent trebao prihvatiti i pravila rada 
za stručna društva i pojedince. Morali smo davati informacije vanjskim 
strankama, najviše novinarima. Među ostalima, tada mladi novinar Božo 

Sušec tražio je od mene podatke i literaturu o običajima — a na kraju je 
postao i do danas ostao sportski novinar i urednik. 

DIVNA ZEČEVIĆ 


DVOSMJERNA POUKA 


Divna Zečević radi u Institutu od 1966. godine. Njezin rad započeo je 
istraživanjem usmene književnosti, da bi se postupno i logično preusmjerio 
na proučavanje dotad zanemarenog fenomena hrvatske pučke književnosti 
i njegova literarnog značaja. U prilozima Divne Zečević isprepleteno je 
institutsko i osobno svakodnevlje. 


Nedavno i slučajno, u osvit ovoga proljeća 1998. godine, sređujući velike 
hrpe omotnica prepunih starih bilješki, naišla sam na zapise svojih prvih 
dojmova o radu u Institutu za narodnu umjetnost prije tri decenije, u 
proljeće 1966. godine. 


Trag kemijske crne olovke iznenađujuće je dobro očuvan, nije 
izblijedio, kao što nije izblijedilo ni moje sjećanje na susret s prvim 
radnim zadatkom od kojega sam "pobjegla". Nekoliko godina kasnije isti 
će zadatak dočekati novu kolegicu, koja je također uzmakla i našla svoj 
izlaz u nevolji. 


Trebalo je raditi na pripremi građe i izradi kataloga usmenih 
narodnih pripovijedaka. Direktorica mi je rekla da bi se izradom 
kataloga moglo steći lijepo ime u znanstvenim krugovima i pokazala 
drvene kutije u kojima je bilo već prikupljeno obilje podataka. 


Radeći iz dana u dan nad kutijama — prethodno sam se bavila 
ekspresionizmom i završila postdiplomski studij iz hrvatske književnosti 
s radom o poeziji Antuna Branka Šimića — utonula sam u sumorno 
raspoloženje u kojem sam glatko ispisala šesnaest stranica o svojoj 
životnoj situaciji, jednom riječju, nastala je teška bilanca iz koje 
izdvajam i prepisujem samo "početak". | 

Nakon kratke, ali teške nezaposlenosti, kako se to već kaže u 
osmrtnicama, osmjehnula mi se sreća ovim beznadnim zaposlenjem. 

Moj se posao sastoji u tome da iz dugih drvenih kutija koje se 
zatvaraju uvlačenjem poklopca, kao na negdašnjim grubim i jeftinim 
školskim pernicama koje su mi, usput rečeno, bile simpatične, da iz tih 
kutija ispunjenih kovertama s podacima na uredno složenim listićima, 
svejedno kakvim podacima, izvlačim koverte kao što su to prisiljeni 
raditi bijeli bucmasti miševi u rukama bosonogih Ciganki koje 
prolaznicima prodaju "sudbinu". 

I ja prodajem svoju sudbinu kako bih platila podstanarsku sobu i 
od ostatka novca lošu hranu. To me prisiljava da ostanem na ovom ili 
bilo kojem drugom radnom mjestu gdje se nađem ili gdje ću se zateći 
igrom slučaja. To je "ono" što mi gura glavu u drvene kutije s plavim 
kovertama koje grickam i izvlačim spretno kao bijeli miš u nevidljivoj 
ruci! 

Zašto _ sam napisala "spretno"? Promatrajući kako radim, 
direktorica mi je rekla da spretno baratam listićima. 

Ovdje završava ulomak zapisa i 1966. godine. Plaća se dobijala na 
kraju mjeseca. Kako sam prethodno bila bez zaposlenja, na burzi rada, 
nisam imala novaca ni za margarin, radila sam gladna i otuda dobrim 
dijelom razlog moje sumornosti. Nakon posla odlazila bih s momkom, 
svojim budućim mužem, u Studentski centar, gdje smo njegovim blokom 
na tacni dobijali jednu porciju i dijelili je na dva dijela. Ni sad se ne 
prestajem čuditi kako mi je muž ostavljao uvijek točno polovicu bez 
iskušenja da pojede još koji zalogaj. Upravo ove godine slavimo 
četrdesetu godišnjicu druženja u dobru i zlu. 

Kad sam pročitala ovih dana usporedbu s gatanjem, bijelim mišem 
i Cigankom, bilo mi je jasno da sam već tim zapisom odredila područje 

svog trajnog zanimanja za sve oblike pučke književnosti u stihu i prozi, 
od pjesama, priča, romana pa do horoskopa: 


Hopa-cupa-hopa, prava cura traži momka, putem horoskopa! 


škokok 


Na jednoj od institutskih proslava s brižljivo pripremljenim delicijama u 
kućnoj radinosti kolegica i njihovih majki, mnogo je toga iz razgovora 
bilo vrijedno snimanja, ali otišlo je sa smijehom u zaborav. Ponešto je 
ipak ostajalo nezaboravno! 


Kolegica koja se bavi istraživanjem usmenog pripovijedanja, tada 
već u mirovini, ispričala nam je kako je jednog dana u njezinu stanu 

zazvonio telefon i javio se, kao ispod zemlje, tajanstvenim tonom, dubok 
i usporeni glas i izgovarao je značajno slog po slog: 
Ja-sam-duh-mi-ro-goj-ski. 
Kolegica je u ponovljenom objašnjavanju inzistirala da je glas dopirao iz 
velike dubine. I što je učinila? 
S velikim iskustvom terenskoga rada, zapisivanja i snimanja priča i 
predaja, kolegica je odgovorila, pričala je to s puno uvjerenja, ono što je 
dobro znala da treba izgovoriti u susretu s duhovima: 


Svaki duh Boga hvali, ja ga hvalim! Hvališ li ga ti? 


S druge strane telefonske linije, mangup je ostao bez riječi i više se nikad 
nije javio! Tko se koga uplašio? 


Bili smo oduševljeni. 

SVANIBOR PETTAN 


TUK-TUK | : 
I DRUGE INTERKONTINENTALNE PRIČE 


Etnomuzikolog Svanibor Pettan zaposlen je u Institutu od 1988. godine. 
Odlikuje se intenzivnom međunarodnom pedagoškom i znanstvenom 
djelatnošću. Njegova nazočnost na raznim kontinentima nije samo 
istraživačka: čest je sudionik svjetskih etnomuzikoloških i antropoloških 
znanstvenih skupova. U svome prilogu prisjeća se nekih međunarodnih 
zgoda i nezgoda. 


Nakon što sam s mentorom, prof. Jerkom Bezićem, dogovorio temu 
diplomske radnje i iz Instituta posudio magnetofon, otputio sam se ljeti 
1982. na terensko istraživanje u Tanzaniju. U Dar es Salaamu javio sam 
se u veleposlanstvu SFRJ, gdje su moju nazočnost prokomentirali 
otprilike sljedećim riječima: Prošli tjedan je konačno otputovao neki naš 
čudak koji je ovdje proučavao leptire, a već nam je došao novi koji se 
zanima za glazbu. 

Nekoliko dana kasnije, u nastojanju da što bolje upoznam novu 
sredinu, ukrcao sam se u jednom od pristaništa na lađu koja me prevezla 
na obližnji otok. Dok sam fotografirao, oko mene su se odjednom stvorili 
naoružani ljudi u uniformama i proveli me svome zapovjedniku. Od 
njega sam saznao da sam se zatekao u vojnoj bazi i da mi moraju uzeti 
film. Kako je na tom filmu bilo ovjekovječeno već nekoliko glazbenih 
događanja, nisam se mogao složiti s takvim postupkom. Na sreću, 
zapovjednik je bio veliki ljubitelj glazbe, te smo tijekom (činilo mi se 
višesatnog) razgovora postupno napustili temu o vojnoj bazi i upustili se u 
razglabanja o razlikama u poimanju glazbe u Africi i Europi. Razišli smo 
se kao stari prijatelji. Film je ostao u fotoaparatu. 

I prigodom magistarskog terenskog istraživanja u Egiptu 1986/87. od 
pomoći su mi bili ko-mentor prof. Bezić i Institut, čiji sam tada bio 
povremeni vanjski suradnik. Tadašnja Jugoslavija i Egipat imali su 
ugovor o znanstvenoj i tehničkoj suradnji, te sam se nadao da će mi 
stipendija na temelju tog ugovora omogućiti studijski boravak u glazbeno 
najuglednijoj arapskoj zemlji. Svaka jugoslavenska republika i pokrajina 
predložile bi po jednog kandidata, a egipatska bi strana potražila 
odgovarajuću ustanovu u Egiptu pri kojoj bi kandidat bio registriran i 
koja bi u pravilu potvrdila prihvaćanje kandidata. Usprkos razrađenom 
nacrtu istraživanja i odličnim preporukama, ostao sam jedini kandidat iz 
Jugoslavije na čiju prijavu nije stigla egipatska potvrda o prihvaćanju. 
Bio sam, dakako, razočaran, ali nisam želio niti pomisliti na promjenu 
teme magistarske radnje. Od ušteđevine sam platio avionsku kartu, te se 
s institutskom terenskom opremom, nešto malo novca i osjećajem 
neizvjesnosti uputio u Kairo. 


Nakon nekoliko dana put me je nanio pred fakultet za glazbeno 
obrazovanje pri jednom od kairskih sveučilišta. Kako sam samo bio 
začuđen kad mi se predstojnica fakulteta obratila riječima: "Svanibor 
Pettan? Znadem za Vas...". Drugi dio njezine spontano i posve 
hladnokrvno izgovorene rečenice ispunio me je, međutim, bijesom kojeg 


niti sam mogao niti želio sakriti: "... 


jer Vaša dokumentacija već 
mjesecima leži na mom stolu". Uvidjevši opravdanost moje burne 
reakcije, predstojnica se žurnim korakom uputila u svoju sobu i izgladila 
nesporazum odličnim egipatskim bombonima. Sutradan sam počeo 


koristiti stipendiju. 
koki 


Kako su se politička razmimoilaženja unutar Jugoslavije zaoštravala, 
potvrda Instituta o mojem statusu i znanstvenom karakteru mojih 
doktorskih istraživanja na Kosovu (1989-1991) sve je manje 
zadovoljavala predstavnike tamošnjih vlasti. Američko sveučilište pri 
kojem sam pripremao disertaciju odlučio sam uopće ne spominjati pred 
tamošnjim  milicajcima. Tako sam jednom prigodom ljeti 1990. 
unajmljenim automobilom s beogradskom registarskom tablicom stigao u 
etnički mješovito selo u okolici Prizrena. Skupini zainteresiranih 
mještana srpske narodnosti sam se ukratko predstavio i otišao snimati u 

romski dio sela. Nije prošlo niti pola sata, neki je dječak dotrčao s 
viješću da me milicajci žele odmah vidjeti na mjestu gdje sam ostavio 
auto. Ondje su već bili okupljeni mještani napeto očekujući što će se 
dogoditi; netko je među njima dojavio, naime, vlastima o dolasku 
sumnjivog Zagrepčanina u automobilu s beogradskom registracijom. 
Potvrda Instituta nije impresionirala dvojicu u uniformama. "Premlad si 
ti za naučnika, naučnici imaju duge bele brade. Biće da si ti novinar", 
procijenio je milicajac. Nakon duljeg uzaludnog objašnjavanja i 
uvjeravanja inzistirao sam da me barem oslovljava s "Vi", kao što sam ja 
čitavo vrijeme oslovljavao njega. Razgovor je završio milicajčevom 
rečenicom: "Dobro, onda, gubite se i da Vas više ne vidim ovde". 


kk 


Tijekom boravka u Maroku 1982. godine obratio mi se na cesti neki 
slatkorječivi mladić i pitao jesam li zainteresiran za "džigi-džigi". Nisam 
razumio što želi sve dok mi nije pokazao vrata obližnje kuće i pojasnio da 
mi, uz novčanu nadoknadu, nudi "džigi-džigi" s njegovom sestrom. 
Slatkorječivo sam odbio njegovu ponudu i brže-bolje produžio svojim 
putem. Dvanaestak godina kasnije vozio sam kroz Mađarsku. Ugledavši 
slabašnu djevojku kako stoji uz cestu s dignutim palcem pomislio sam da 
traži prijevoz. Zaustavio sam auto u namjeri da je povezem, a ona me 
zaskočila pitanjem "fike-fike?". Pravilno prosudivši da nisam razumio na 
što se pitanje odnosilo, zorno mi je pokretom prstiju objasnila što mi 
nudi. U trenutku sam shvatio da su mađarski "fike-fike" i marokanski 
"džigi-džigi" istoznačnice i odjurio dalje. Na povratku s kongresa i 
istraživanja u Australiji početkom 1995. zaustavio sam se na nekoliko 
dana u Bangkoku. Na ljubazni upit nekog čovjeka na ulici želim li "tuk- 
-tuk", odrješito sam mu, poučen spomenutim iskustvima, odbrusio da ne. 
Dan kasnije sam naučio da je "tuk-tuk" naziv za motorne trokolice koje 
svakodnevno razvoze tisuće ljudi po ulicama tajlandske metropole. 

VALENTINA GULIN 
[priredila] 


GOSPODIN INSTITUT 


Arhivi čuvaju spise u kutijama. Dokumentacija IEF-a čuva kutiju s 
razglednicama, najstarijom datiranom iz 1964. godine. Poštanskim žigom 
i slikom osvjedočeni su boravci suradnika IEF-a na terenskim 
istraživanjima, kongresima, simpozijima, godišnjim odmorima. Upućene 
su onima koji su ostali u Zvonimirovoj. Žig i sliku upotpunjuju komentari, 
sročena proza ili poezija s druge strane razglednice. Izdvojeni su sadržaji 
nekih razglednica koji osvjetljavaju vrijeme prošlo, brige i nebrige, želje, 
misli i primisli. 


Zanimljivi su načini obraćanja Institutu zabilježeni na razglednicama. 

Sam je Institut personificiran, naslovljen kao "cijenjeni gospodin" ili 
"cijenjeni zbor". Zanimljiva su i naslovljivanja samog radnog kolektiva: 
od  vremešno adekvatnih "dragi drugovi i drugarice", "dragi 
samoupravljači", preko onih pristojnih — "poštovani, vrijedni suradnici" 
— do onih prisnih, "dragi moji", "voljeni i ljubljeni  kolektive 
Institutleka", "drago društvo", "dragi prijatelji". Ima i poetskih — "lepe 
naše rožice i vrli klinčeci" — i dvosmislenih "drage zavodnice i 
zavodnici". Za kraj još jedan naslov: "dragi kolektiv istaknutih 
mislilaca". Taj svima laska. 


Sadržaj napisanih razglednica iznosi se po izboru i tematski je 
grupiran. Tek toliko da se unese neki red. 


Terenski rad jedna_ je od važnih aktivnosti  institutskih 
znanstvenika. Evo nekoliko komentara o istraživanju "s lica mjesta". I o 
onome što istraživanje nije. I što ga prati. I kako mu prići. Kratke, 
telegrafske priče. 

Dragi naši, izgarajući unutarnjim plamenom (gripoznim), izloženi 
vanjskom vjetru (samo što ne padne snijeg), gramzljivo zbiramo jačke i 
pravice. Ima čuda toga. Jednoga smo pokopali, dvoje vjenčali i još se 

nismo umorili — Zorka [Vitez], Jerko [Bezić], Nina [Beljak], 
Grosswarasdorf, 4.10.1972. 


Natovaren k'o mazga sretno stigo i otisnuo se na debelo more — 
— dragom društvu iz male sobice "velikih radosti" — Krešo [Galin], 
Makarska, 18.8.1973. 


Još jednom bih se zakleo da je terenski rad divan posao! Divan 
zrak kojeg se može gristi, a priroda očaravajuća. Ljudi dobre ćudi, a 
pršut pripremljen na poseban način (sušena šunka na zraku...) Građe 
ima na pretek i kopam podjednako duboko u Čabru, Tršću i bližoj 
okolici — Krešo [Galin], Čabar, 26.11.1975. 


Puno pozdrava s terenskog "dubokog kopa" — Krešimir [Galin] 
21.8.86. 


Istraživanje i snimanje je uspješno, iako se je broj 


kazivača(ica), za koje znam od prije, smanjio skoro na polovicu — što . 
valja shvatiti kao opomenu da se što prije i opsežnije snimi "kanat po 
starinski"... — Ružica [Bonifačić] , Punat, 23.3. 86. 


Vrijeme dobro, kazivači razgovorljivi i brojni, ribe ima, crnjak 
odličan — Ljiljana [Marks], Zlarin, 15.7.1975. 

Obnova uspjela, pacijent umro — teren novaka, Ivan [Lozica], 
Vido [Bagur], Orebić, 10.2.1997. 


Znanstveni skupovi drugo su uporište institutskih znanstvenika. Svježi 
komentari "iz prve ruke": 


Pozdravi iz Bukurešta, s jednog kongresa na kome se mnogo 
govori a ponekad nešto i čuje — Maja [Bošković-Stulli], Rumunjska 
1969. 

Dragi samoupravljači, u znoju lica svoga slušam sve referate da 
nam koji biser ne bi promakao. Do sada imamo cijelu ogrlicu — Zorica 
[Vitez]. Ako ovako nastave pretvorit ćemo se u stočare — Ljiljana 
[Marks]. Ipak, tu je Neretva da opere i znoj i stočare. Lijepa je, "života 
mi" — Nives [Beljak], Čapljina, 18.9. 1974. 

... lješkarim u hladu i razmišljam o referatu koji moram napisati 
za folkloriste — Zorica [Vitez], Šolta, 29.7.1975. 


Na ovom prekoceanskom mamutu (na razglednici je slika 
ogromnog betonskog hotelskog zdanja) brodimo nesigurnim kongresnim 
vodama. Utopit se nećemo (pada kiša, bazen ne radi), ali se lako 
možemo ugušiti jer su svi prozori brižno zatvoreni, a etnolozi veliki 
pušači — Dunja [Rihtman-Auguštin], Zorica [Vitez], Neum, 2.10., s.a. 

Mnogo pozdrava svima iz Budimpešte gdje mi se čini da svuda lete 
vještice — Maja [Bošković-Stulli], Budapest, 1988. 


Daljina nije prepreka mislima na Institut — male sobe, gužva u 
kuhinjici, priče i rasprave, znanost i neznanost. Zato ljudi misle na 
putovima svojim na suradnike svoje. I prijatelje. 


I u kišnim danima mislim na vaše sretne i svijetle likove — Ivo 
[Ivančan], Pag, s.a. 


Uz čašicu izvrsnog vina i odlične "poslovne" rezultate, misli na svoj 
Institut i njegove pregaoce — Ivo [Ivančan], Eisenstadt, s.a. 


Mislimo na sve vas! Sukcesivno i simultano! Multi-medijalno! — 
— Tanja [Perić-Polonijo], Maja [Bošković-Stulli], Ivan [. Lozica], Olga 
[Supek], Hvar, 14.5.1984. i 

Uvijek sam želio odmor na otoku bez folklora. Ovdje to nisam 
našao. Ne živite u uvjerenju da sam na crnomorskoj obali. Vrag me nosi 


daleko na jugoistok — ne brinite, moje misli su stalno uza ZIF. — Ivan 
[Lozica], divljim Kurdistanom, 23.7.1985. 


Ne, neću ostati, iako bi to možda trebalo. Vratit ću se, ne mogu bez 
vas — Ivan [Lozica], London, 10.7.1987. 


Udaljeni smo od vas čitavih 1000 km, a ipak mislimo na vas — 
— Dunja [Rihtman-Auguštin] i Vesna [Turčin], Ohrid, 1.7.1988. 


Bilo kuda ja odletim, uvijek vas se rado sjetim — Ivo [Ivančan], 
Sidney, 30.1.1991. 


Povratku se mnogi raduju: 


Sve je izvrsno prošlo, lijepo nam je bilo ovdje, još samo da sretno 
stignemo kući — Jerko [Bezić], London, 24.5. 1986. 

U općoj poplavi kiča ovo je tek sitnica. Uspomene na jedan 
meksički ručak ne baš ukusan! Spremite ovo u našu kolekciju.— JOŠ 
DESET DANA! Oni koji su bili u vojsci, shvatit će me bolje! — Zorica 
[Vitez], L.A., s.a. 


Puno Vas pozdravljam i jedva čekam kavicu u utorak — Tanja 
[Perić-Polonijo], Vrbnik, 16.8.1991. 
Jedva čekam da odmorim noge u Institutu — Zorica [Vitez], 


Roma, 3.1.1997. 

Prigodničarske su čestitke vezane uz Dan žena: 

Ljepšem, dražem, brojnijem, pametnijem i upravo snažnijem 
dijelu kolektiva želi sve najbolje povodom 8. marta — Braco 
“ [Milićević], Pazin, 7.3.1974. 

Zavodnicama iz Zavoda: Došlo je proljeće! Da Vam, žene, 
blažene, predam cvijeće. Odani Miko [Bonifačić] Rožin — Zagreb. 
8.3.1985. 


Postoje razne napomene i napuici. 


Sve vas srdačno pozdravljam sa napomenom da je ovdje vrlo 
zanimljivo, korisno i hladno — Zorica [Vitez], Zenica, 4.10. 1968. 

Muči me briga da li ste primili moj prikaz. Zatim, molim ako je 
ikako moguće da mi pošaljete knjigu Slavka Kremenšeka Obča 
< etnologija (možda je i na Milivojevom stolu). Ako je Katarina još tamo, 
molim da mi napiše koje je ono datume Šola u Zgb. — sram me je, ali 
sam zaboravila. Molim, također, ako ima što pošte za mene, da mi 
pošaljete. Ne psujte, ne griješite duše. Klanjam se — Zorica [Vitez], 
Šolta, 6.8.1975. 


O čemu snatre znanstvenici u Zvonimirovoj? 


Sad kad sam na svježoj visini od 1000m,  snabdjevena 
američkofilmskom panoramom iz svemirske letjelice, mogu Vam reći 
“von oben" da čovjek mora ostati na visini da se ne bi morao spuštati 
ispod svoga nivoa. Kad se poveća bod, tu ću izgraditi kuću s toplom 
bibliotekom — Divna [Zečević], Pohorje, 27.8.1987. 


Dragi naši, s ovog nebodera /na slici je neboder Alcoa Building/ 
voze nas helikopterom na stadion sa 80.000 ljudi koji čekaju satima na 
naša predavanja. — Zorica [Vitez], Dunja [Rihtman-Auguštin], Jerko 
[Bezić], Zmago [Šmitek], Đenana [Buturović] i dr., Pittsburgh, s.a. 


Poezija razglednička uvod je sljedećem, pjesničkom bloku: 

Mesopuste Frane // ti naša ruino!/! Ti si nama popil! rakiju i 
vino!!! (dalje ide trajnaninanena...) — Ivan [Lozica], Ružica 
[Bonifačić], Tvrtko [Zebec], Punat ob Krku, 13.2.1991. 

Invidia zlo vas kolje, // malignita gore davi, // er slobodnomu mi je 


bolje, // neg' i vama ki ste schiavi! — Ivan [Lozica], Dubrovnik, 
15.9.1987. 


O, kako mislim na /! vas s kojima u sretan // čas udružih svoj rad! 
— Ivan [Lozica], Poreč, 2.7.1984. 

POEZIJA INSTITUTSKA 


Mnogi suradnici osvježivali su poetskim dahom svakidašnjicu institutsku. 
Iz "zbirke poezije" koja se čuva izdvajamo nekoliko pjesama dvaju. 
najpoznatijih zvonimirskih bardova: Nikole Bonifačića Rožina i Ivana“ 
Ivančana. Pjesme su posvećene suradnicima, pojedinim situacijama u 
Institutu, obljetnicama, rođendanima, slavljima... 


Nemirni snovi Markićevog prijatelja iz obdaništa 


(Miki Bonifačiću) 


Bojim se snova u kojima često 
Prilika groznog satira se javi. 
Plašim se jarca, spodobe strašne. 
Naćulim uši 
i čekam ko prije bez daha u duši 
da na me skoči. 
Ponavljam stalno: Ne zatvaraj oči! 
Umor me svlada i jošte prije 
no što mi šušanj dopre do uha 
čujem gdje netko zvjerski se smije. 
Poslije 
prodoran vonj pastuha 
a zatim slika aveti, duha: 
Pohlepno krv se bradom toči 
Pogane želje u crnoj glavi. 
Pogane oči. 
Ujutro budi me majčina ruka 
i ja sam sretan što riješih se muka 
Odoh do moga stričeka Mike 
Ispričah snovu sadržaj, slike. 
A on se smije i vako me tješi; 
Zašto se bojiš 
i u snu znojiš? 
Pogledaj striku, 
Tvog striku 

Miku, 
jarčiju bradu i on nosi 
svijetu prkosi 
i čudno se smije, 
“ pa ipak strašan satir nije. 
Kod njega brada 
tek je parada. - 


Ivan Ivančan . 


Godovnjaku 


Vinko, vincere! 
Potukel leta, 
kak paun šeta 
potlam večere. 


Rujno vince 

črleno lice 

spravlja. 

Čvrst, krepek i svesten 
Godovnjak nas pozdravlja. 


Vinko, vincere! 
Pobedil si tulko let 
I celi je bil tvoj svet. 
/ 
Rival si od sebe smet 
i saki smrad. 
I navek si kak paun hodil 
i brodil 


črez buru i življenja jad. 


Vinko, vincere! 
Nigdar se nikom nesi potužil 
Dok si po blatnom svetu plužil. 
I peval si pesme. 
I sak ih popeva 
najviše 
koji ovo piše. 

Preveč su lepe! 
Maja, pa Ksenija, Dora 
Radovan, Štefek, Živko i Miko 


u uredu više niko. 

Podravec 
Posavec 
Saki med Savom i Dravom 
I pod njima na jug 
I polje i lug 
I svi uz more 
Ko bolje more. 
I si su čestitali godovnjaku 
želili sreću saku 
I Ličanin stavio prst u uho 
i strašno se krivio 
"Vinko, živio!" 


Ivan Ivančan 


Godovnjaku 


Za doktora Žganca 
tri fletna tanca 

tri cvetna flanca 
tri mesna žganca! 


Ivan Ivančan 


Počasnica 


u čast prof. Olinku Delorku, u povodu njegova 50. rođendana 


Orko dio, 

Orko Vinko, 

Orko Živko, 

Orko Stipko, 

Orko Ivko, 

Orko Miko, 

Orko Vanko, 
iorkice, 

od Majice, 

do Senkice, 

i Dragice, 

i Betice, 

Ovi bogci 

i bogice, 

iz slavnoga Instituta, 
čestitaju ovog puta, 
sve po redu od mladosti, 
peto leto od starosti, 

krilatomu od Pegaza Orku, 
dragom Linku Dolorku Dell Orku. 


Nikola Bonifačić Rožin 


Umjesto cvijeća, koje vene 
Ova oda za naše žene 


Molim fino, 
nije voda, 
nego vino 
ova oda. 


Druge naše 
srca grabe 
i postaše 


drage babe. 


Stog u vašu 
čast, gospoje, 
lijem čašu 

v grlo moje! 


Miko, sin Rožin 

Za Dan žena - 8. mart 
ishitrio Miko Bonifačić Rožin 
INU - Zagreb 1974. 


Hokus-pokus 


Amo gusle da zagudim, 
muški kvartet da probudim. 
Institut je nekad bio, 

pa se Zavod proglasio. 
Dobre glase slušam sada, 
da je složan i pun rada. 
Tek me jedna miso muči, 
srce hoće da dokuči: 

što to znači, zavodnici, 
kućnog mira pobornici? 
Uz vas drage zavodnice, 
šalju fine pozivnice, 
posustalim koledarom, 
da navrate domu starom. 
Niš ne pitaj pobre vrli, 

zavodnice već zagrli. 

U eri vas postnog kljuna, 
čeka žlica klope puna. 
Navalite svikolici, 
dobrog teka odličnici. 

Za stol, da vas zavodnice, 
ne povuku za ušnice. 
Hvala lipa redom svima, 
budmo sretni što nas ima! 


Nikola Bonifačić Rodin 
Zagreb, dan izabran 1985. 


Naše žene 

Katkad breme 

U većini ipak radost, 
To su nama naše žene 


Samo žene, 
Ljute žene 
Ravnopravne i uspravne 


U ovome Institutu 

Oduvijek na svijetlom putu 

Ženama smo pravo dali 

Pa skoro i pretjerali 
Ponajprije bila Maja 
Još se nije slegla graja 
Dunja došla rukovodi 
Našim dičnim brodom brodi 

Obadva nam kapetana 

Ponos, uzor, perspektiva 

Zelena i cvjetna grana 

Nada našeg kolektiva 
I ostale naše dame 
Tretirane kako treba 
Uzdanica i budućnost 
Dižemo ih svi do neba _- 

Želimo vam sreću svaku 

U uredu i kod kuće 

Navalimo sada braćo 

Na kobase dok su vruće 


Nikola Bonifačić Rožin 
8. 3. 1974. 

